Goierri Birzirik plataformak deituta martxoaren 12an prentsaurreko masiboa Donostian | Usurbildarrak aurrera\n← Martxoaren 6an Santixabeletako Jai Batzordearen bigarren bilera irekia Potxoenean\nZubiartean elkartea sortu da maiatzaren 7an Zubietan egingo den galdeketa kudeatzeko →\nGoierri Birzirik plataformak deituta martxoaren 12an prentsaurreko masiboa Donostian\nPosted on 2017/03/06 | Utzi iruzkina\nGoierri Birzirik plataformak martxoaren 12rako (igandea) prentsaurreko masiboa deitu du Donostiako Gipuzkoa plazan “Birziklapenaren alde, Mutiloako zabortegiaren aurka” lemapean. Ekimena eguerdiko 12:00etan egingo da. Prentsaurrekora joateko deia zabaldu dute sare sozialen bidez Gipuzkoa osora. Goierririk autobusak antolatuko direla ere iragarri dute. Harremanetarako: goierribirzirik@gmail.com\nurtean 102.000 tona zabor\nGipuzkoako Hondakinen Kontsortzioak 2016ko irailaren bukaeran jakinarazi zuen Cespa enpresak Mutiloan daukan Lurpe isurtegira eramango dutela, 2017tik aurrera, Gipuzkoako zaborren zati handiena; hau da, urtean 102.000 tona zabor, hiru urtez, Zubietako erraustegia eraiki arte. Erabaki horrek kezka eta haserrea sortu du biztanle askorengan: zabortegiak ixten ari diren garaian San Marko, Urteta, Sasieta eta Lapatx itxi dira eta orain erabaki honekin zabortegi berri bat ireki nahi da Gipuzkoan.\nGoierri Birzizik plataformak hainbat ekimen burutu ditu, milaka eta milaka herritar atera dira kalera zabortegiaren eta erraustegiaren beharrik ez dagoela eskatuz. Gabirian, Mutiloan eta Ormaiztegin sortu den atsekabe eta haserreari bidea emanez, hauxe adierazi die erakunde eta alderdi politikoei: “Herritarrei kalte egiten dien erabakia bertan behera utzi, eta konponbide partekatu, arduratsu eta azkarraren alde lan egiteko garaia dela”.\n2016ko abenduaren 18an, Ormaiztegitik Mutiloako Lurpe isurtegira egindako manifestazioaren bideoa.\nZabortegiak zuzenean kalte egingo liekeen hiru herrietako biztanle bakoitzak (Mutiloa, Ormaiztegi eta Gabiriako biztanle bakoitzak) batez beste 5,8 kilo errefusa sortzen du hilabeteko. Gipuzkoa osora hartuta biztanle bakoitzak 19 kilo. Hau da, eurek baino askoz ahalegin txikiagoa egiten dutenek eragindako arazoaren ondorioak jasan beharko dituzte Goierrin.\nGoierri BirZirik plataformak inguruko udaletan mozio bat bultzatu du, eta hor konpromiso hau hartu dute udalek: errefusari gehienez 5,8 kiloko mugan eustea, hilabetean eta pertsonako, eta horretarako bilketa sistema aproposa ziurtatzea. Neurri hori Gipuzkoa guztian ezarriz gero, urtero sortzen den errefusa kopurua 165.000 tonatik 50.000 tonara jaitsiko litzateke: “etxeetako hondakinak behar bezala sailkatzea derrigorrezkoa da. Izan ere, gehiago eta hobeto birziklatu behar da, errefusa gutxitzeko”.


'Sustraiak bota' solasaldia antolatu dute asteartean Elizondon - Baztan - 2021-03-22 - Erran.eus\n'Sustraiak bota' solasaldia antolatu dute asteartean Elizondon\nTtipi-Ttapa 2021-03-19 14:00\nLolita Chávez bizitza, lurra eta lurraldearen defendatzailea. Argazkia: Mugarik Gabe Nafarroa.\nMartxoaren 23an, 18:30ean Elizondoko Arizkunenean ariko da Lolita Chavez Kíche Herrien Kontseiluko kidea.\nMugarik Gabe Nafarroak «sareak ehuntzen, eta eztabaidak zein esperientziak partekatzen» segitzeko egitasmoaren hirugarren edizioa antolatu du aurten, Sustraiak Bota, pueblos por la Soberanía Alimentaria izenburupean. Antolatutako ekimenetan, «aurten bizi dugun krisi multisistemikoan murgildu» nahi dute eta «elikadura burujabetza, agroekologia zein ekofeminismoetatik tokiko alternatiba kolektiboak eraikiz» egoera honi «nola aurre egin» ikertu nahi dute.\nLolita Chávez Ixcaquic (Guatemala, 1972) giza eskubideen defendatzailea, aktibista eta maya K’iche Herriaren buruzagia da. Urteak daramatza borrokan natura baliabideak ustiatzen dituzten multinazionalen eta sistema neoliberal, kolonialista eta patriarkalaren kontra, baliabide naturalen, emakumeen zein herrien eta bizitzaren eskubideak babestearen alde. Hau dela eta, munduan erreferente bihurtu da eta sari anitz jaso ditu.\nGiza eskubideen defendatzailea izateagatik eta adierazpen-askatasuna, justizia eta duintasuna lortzeko bere borrokarengatik, mehatxuak eta hilketa saiakerak jasan ditu, horregatik bere eginkizuna eta militantzia erbestetik segitzen ditu.


Festarik festa - Aia orio - Karkara.eus\nAiora Larrañaga Solaberrieta 2019-12-27 16:00\nAiora Larrañagak KARKARAren 412. aldizkarian partekatutako iritzi artikulua.\nPolemikarekin hasi ziren aurtengo sanikolasak, plazako lanak direla-eta, festagunea tokiz aldatu behar eta tiobiborik edo barrakarik ez zela egongo jakinarazi baitzuen jai batzordeak. Albisteak ezustean harrapatu zituen herritarrak, eta errezeloz hartu zuten neurria askok. Festa eredu berria sustatzea zen antolatzaileen asmoa. Erabaki ausarta izan zen, hasieran behintzat, iritzi publikoa aurka jartzeko arrisku handia izaten baita horrelakoetan. Dena dela, behin jaiak pasa eta distantziatik begiratuta, neurriarekin asmatu egin zutela uste dut.\nSanikolasetako lau egunetan lan egitea tokatu zitzaidan, eta ekitaldiz ekitaldi ibili nintzen, jaietako giroa argazkietan jaso nahian. Hala, harrituta geratu nintzen, izan nintzen ekitaldi gehienetan herritarren parte hartzea bikaina izan zelako. Haurrak eta gaztetxoak izan ziren jaiaren ardatza, eta familian eta lagun artean une atsegina igarotzeko egitasmo ugari egin ziren egun horietan. Aipatzekoak dira, esaterako, larunbateko Haurren Eguneko jolas libreek edota igandean Zingira eskolak antolatutako tailerrek izan zuten arrakasta. Azken ekimen horretan, hainbat txoko antolatu zituzten, eta normalean lantzen ez dituzten eskulanak egiteko aukera izan zuten etxeko txikiek, helduen laguntzarekin. Gustura ibili ziren haurrak eta helduak erremintak eskuetan hartuta.\nHemenbaen batukada taldearen saioak ere giro bikaina jarri zuen San Nikolas egunean, eta gaztetxoen patata tortilla lehiaketan, nerabeak sukaldean ikusi genituen, umorez beteta, erakutsiz sukaldaritzarako dohainak dituztela eta taldean lana bikaina egiten dutela. Bestalde, gaztetxoek ez ezik, guraso askok ere gozatu ederra hartu zuten Burrunba elektrotxarangaren doinuekin, garai zaharrak gogoratuz.\nAzken batean, herritik eta herriarentzat sortutako festak izan zirela iruditzen zait niri, eta herritarren erantzuna ere apartekoa izan zela. Bukatzeko, tartetxo hau aprobetxatu nahiko nuke, herriko jaietan lanean aritu ziren herritarren lana azpimarratzeko. Gainontzekoek festaz gozatu zezaten, buru-belarri lanean jardun baitzuten, jaian murgilduta zeuden askorentzat ikusezinak baziren ere.


Zerraldo elektrikoetako hortz motak | Consumer\nZerraldo elektrikoetako hortz motak\nHortz oso luzeak material oso lodia ebakitzean desbideratu ohi dira\nZerrauts elektrikoen hortzak hainbat altzairu-motatan egiten dira, eta material mota bakoitzaren araberako berariazko hortz-motekin. Luzera eta lodiera aldakorrak dituzte, moztuko duten materialari ere egokituak. Hala ere, kontuan hartu behar da zenbat eta luzeagoa izan orria, orduan eta handiagoa dela lodiera handiko material-mozketetan desbideratzeko joera, eta arazo hori oso ohikoa da, halaber, zulo-ertzetan.\nEbaki behar duten materialaren gogortasunerako pentsatutako hortz motak ere aurki daitezke. Ikatz-altzairuzko hortzak, adibidez, oso egokiak dira material bigunekin lan egiten denean, hala nola plastikoekin, zurarekin edo melaminatuekin. Material gogorragoak mozteko, hala nola metala, altzairu tenplatukoak erabili behar dira.\nMotordun zerritxoek prestazio gehiago izan ditzakete, metalezko edo nailonezko eskuilak, arraspak, limak eta belaki urratzaileak instalatuz gero.\nhortz zerra elektriko zerri


Kuadrilla bakoitzak, edo kasua balitz, udal bakoitzak, egiten du hondakinen bilketa (masan), hiri-hondakinak kudeatzen dituzten entitateak baitira.\nGainontzeko frakzioaren eta frakzio organikoaren hondakinek biometanizazio eta konpostaje Instalazioan amaitzen dute (Jundizko industrialdean dago).\nKuadrillek dute edukiontzi horiak (ontziak) jartzeko eta biltzeko adura; horretarako, kontratuak egiten dituzte zenbait enpresarekin. Edukiontzi horietako hondakinak Ontziak Sailkatzeko Jundizko Instalaziora, Arabako Foru Aldundiak kudeatutakora, eramaten dira.\nPapera eta kartoia biltzeko eta garraiatzeko zerbitzua (edukiontzi urdinak) Arabako Foru Aldundiak berak egiten du lurralde historikoan (Gasteizko udalerrian izan ezik) eta Trebiñun, horretarako kontratatuta dituen enpresen bitartez. Arabako Foru Aldundiak eta udalek zenbait lankidetza hitzarmen egin dituzte, eta horien bitartez, udalek aldundiari ematen diote kudeatzeko agindua. Baimendutako zenbait kudeatzailek egiten dute papera/kartoizko hondakinen balorazioa.\nECOVIDRIO sozietateak kudeatzen du beira (edukiontzi berdea), aipatutako enpresak eta EAEk izenpetuta duten esparru-hitzarmenaren bidez. Arabako Lurralde Historikoko udal guztiak atxiki dira aipatutako esparru-hitzarmenera. Hitzarmen horren barruan ondokoak sartzen dira: udalerrietan edukiontziak jartzea eta biltzea eta kudeatzaile baimendu batera garraiatzea.


56. zk., 2021eko martxoaren 18a, osteguna\nPDF (314 KB - 15 orri.)\nEBAZPENA, 2021eko martxoaren 5ekoa, SPRI-Enpresen Garapenerako Euskal Agentziako zuzendari nagusiarena, zeinaren bitartez SPRI-Enpresen Garapenerako Euskal Agentziaren Administrazio Kontseiluaren 2021eko otsailaren 24ko erabakia argitaratzen den, 2021eko «Zibersegurtasun Industriala» laguntzen programaren oinarri arautzaileak onetsi eta argitaratzekoa.\nSPRI-Enpresen Garapenerako Euskal Agentziaren Administrazio Kontseiluak 2021eko otsailaren 24ko bilkuran hartutako erabakiaren arabera, 2021eko «Zibersegurtasun Industriala» laguntzen programaren oinarri arautzaileak onetsi eta argitaratu ziren, zegokien publizitatea emateko ondoreekin.\nArtikulu bakarra.– Euskal Herriko Agintaritzaren Aldizkarian argitaratzea 2021eko «Zibersegurtasun Industriala» laguntzen programaren oinarri arautzaileen onespenari eta deialdiari buruzko erabakia, idatzi honetan eranskin gisa atxiki dena.\nBilbao, 2021eko martxoaren 5a.\nSPRI-Enpresaren Garapenerako Euskal Agentziako zuzendari nagusia,\nSPRI-ENPRESA GARAPENERAKO EUSKAL AGENTZIAREN ZUZENDARI NAGUSIAREN 2021EKO MARTXOAREN 5EKO EBAZPENAREN ERANSKINA\nSPRI ENPRESEN GARAPENERAKO EUSKAL AGENTZIAKO ADMINISTRAZIO KONTSEILUAREN AKORDIOA, 2021EKO OTSAILAREN 24KOA, 2021EKO ZIBERSEGURTASUN INDUSTRIALA LAGUNTZA PROGRAMAREN OINARRI ARAUTZAILEAK ETA DEIALDIA ONARTZEN DITUENA ETA HORIEK ARGITARATZEA AGINTZEN DUENA\nEusko Jaurlaritzako Ekonomiaren Garapen, Jasangarritasun eta Ingurumen Sailaren menpeko zuzenbide pribatuko erakunde publikoa da SPRI-Enpresen Garapenerako Euskal Agentzia. Euskal Autonomia Erkidegoan industria- eta enpresa-jarduera sustatzera zuzendutako ekintzak garatzeko ardura du, baita inbertsioaren, berrikuntzaren, nazioartekotzearen eta ekintzailetza enpresariala sustatzearen bidez euskal enpresetan trantsizio teknologiko-digitala, energetikoa-ingurumenekoa eta demografiko-soziala txertatzen laguntzeko ardura ere, lehiakortasunerako bektore gisa.\nIldo horretatik, Euskadi 2025 Eraldaketa Digitalerako Agenda bultzatzera bideratutako hainbat ekintza garatu ditu SPRI-Enpresen Garapenerako Euskal Agentziak. Ekintza horien artean, aipatzekoak dira Euskadiko enpresetan eraldaketa digitala eta zibersegurtasuna bultzatzera bideratutako laguntza-programa anitzak.\nOndorioz, enpresa industrialen eta produktu-prozesu industrialekin lotutako zerbitzu-enpresen zibersegurtasuna bultzatzea da Laguntza Programa honen helburu nagusia.\nBestetik, Euskal Autonomia Erkidegoko Ogasun Nagusiaren Printzipio Ordenatzaileen Legeko Testu Bategina onartzen duen 1997ko azaroaren 11ko 1/1997 Legegintzako Dekretuaren 48.5 artikuluak agintzen duenez, Autonomia Erkidegoko Aurrekontu Orokorrek finantzatutako entitate guztiek publizitate-printzipioaren arabera doitu behar dute haien dirulaguntza-jarduera.\nLehenengoa.– 2021eko «Zibersegurtasun Industriala» Laguntza Programari dagozkion oinarri arautzaileak eta deialdia onartzea, zeintzuen edukia atxikita baitago Ebazpen honen Eranskinean.\nBigarrena.– Ebazpen hau argitaratzeko eta indarrean sartzeko egin beharreko izapide guztiak egiteko ahalmena ematea SPRI-Enpresen Garapenerako Euskal Agentziaren Zuzendaritza Orokorrari.\nHirugarrena.– Ebazpen honen kontra berraztertzeko errekurtsoa jar daiteke SPRI-Enpresen Garapenerako Euskal Agentziaren Administrazio Kontseiluaren aurrean, hilabeteko epean, ebazpen hau argitaratzen den egunaren biharamunetik kontatzen hasita, edo administrazioarekiko auzi-errekurtsoa administrazioarekiko epaitegietan, bi hilabeteko epean, ebazpen hau argitaratzen den egunaren biharamunetik kontatzen hasita.\nEuskadiko Aldizkari Ofizialean argitaratzeko agintzea.\nEuskadiko Aldizkari Ofizialean argitaratu eta hurrengo egunetik aurrera izango du eragina Akordio honek.\n2021KO ZIBERSEGURTASUN INDUSTRIALA LAGUNTZA PROGRAMAREN OINARRI ARAUTZAILEAK\nSPRI-Enpresen Garapenerako Euskal Agentziak (SPRI), Eusko Jaurlaritzako Ekonomi Garapen, Jasangarritasuna eta Ingurumena Sailaren menpeko erakunde publikoak, hainbat ekintza gauzatzen ditu Euskal Autonomia Erkidegoan (EAE) industria, lehiakortasuna, enpresen arteko lankidetza, ikerketa eta, bestea beste, enpresen garapena sustatzeko.\nEuskadi 2025 Eraldaketa Digitalerako Agendan (EEDA2025) definitutako jardute-politikekin bat datorren tresna bat da «Zibersegurtasun Industriala» programa.\nPrograma hau Euskadi Basque Country 2030 Agendarekin lerrokatuta dago; hau da, 2015eko irailaren 25ean Nazio Batuek onartutako Garapen Jasangarrirako 2030 Agendari egindako euskal ekarpenarekin. Bertan, enpresek funtsezko rola bete behar dute. Ardura bat da hori, eta, aldi berean, aurrekaririk gabeko aukera da negozio baten helburuak ekitatearen eta jasangarritasunaren helburuekin lerrokatzeko. Azken finean, garapen jasangarriaren arloko munduko erronkarik handienei aurre egiteko aukera ematen duten soluzioak eta teknologiak garatzeko eta inplementatzeko aukera eskaintzen dute Garapen Jasangarrirako Helburuek (GJH).\nOndorioz, Euskadiko enpresa industrialen eta produktu-prozesu industrialekin lotutako zerbitzu-enpresen Zibersegurtasun Industriala bultzatzea da Laguntza Programa honen helburu nagusia. Era berean, aipatzekoa da SPRIren Dirulaguntzen Plan Estrategikoaren barruan txertatua dagoela Programa hau.\n1.– 2003ko azaroaren 17ko 38/2003 Dirulaguntzen Lege Orokorraren 8.3 artikuluan ezarritako printzipioen menpe dago dirulaguntzen Programa hau.\n2.– Laguntza hauek egoki jasotako eskaeren hurrenkerari jarraituz emango dira. Beraz, eskaerak banaka eta modu ordenatuan ebatziko dira, eskaera bakoitza oinarri hauetan eskatutako dokumentazio guztiarekin egoki bete den unearen arabera.\n3.– Programa honen bitartez ematen diren laguntzek garrantzi txikiko izaera edo minimis izaera dute; ondorioz, 2013ko abenduaren 18ko Europako Batzordearen 1407/2013 EB Araudian ezarritakoa bete behar dute.\n4.– Programa honen bidez ematen diren laguntzak itzuli beharrik gabeko dirulaguntzak izango dira.\n5.– Programa honen barruan emandako dirulaguntzek ez dute lotura zuzenik esportatutako kopuruekin, banaketa sare bat sortu eta ustiatzearekin, edo esportazio jarduerarekin lotutako beste gastu arrunt batzuekin.\n1.– Dirulaguntza-programa honen helburura bideratutako 2021eko baliabide ekonomikoak 2.500.000 eurokoak dira, eta SPRI-Enpresen Garapenerako Euskal Agentziaren aurrekontuetan horretarako ezarri diren aurrekontu-zuzkiduretatik etorriko dira. SPRIren aurrekontuak Euskal Autonomia Erkidegoko Aurrekontu Orokorretan sartuta daude.\n4.– Behin aurrekontu-kreditua bukatuta, ezingo da beste dirulaguntzarik eman eta, hori dela eta, aurkeztu diren baina ebazteke dauden eskaerak ezetsi egingo dira.\n4. artikulua.– Erakunde onuradunak eta baldintza hori lortzeko eskakizunak.\n1.– Enpresa industrialek eta produktu-prozesu industrialekin lotutako zerbitzu-enpresek eskura ditzakete Programa honetan aurreikusitako laguntzak, baita Euskal Autonomia Erkidegoko talde industrialen eta produktu-prozesu industrialekin lotutako zerbitzu-taldeen enpresa nagusiek ere, betiere haien osotasunean aipatutako ezaugarriak betetzen badituzte, haien egoera ekonomikoa kontuan izanda, eta 5. artikuluaren arabera dirulaguntza jaso dezaketen ekintzak egiteko proiektuak aurkezten badituzte. Hori guztia, baldin eta:\nb) Euskadiko Ekonomia Jardueren Gaineko Zergaren epigrafe industrialean alta emanda badago.\n2.– Ezingo dituzte deialdi honetan aurkezten diren dirulaguntzak jaso:\na) Oinarri hauetan azaltzen diren dirulaguntzaren eragin eremuetan zerbitzuak eskaintzen dituzten enpresekin lotura zuzena edo zeharkakoa badute, akzioen edo partaidetzen bidez.\nb) 2003ko azaroaren 17ko 38/2003 Dirulaguntzen Lege Orokorraren 13.2 artikuluan aurreikusitako egoeraren batean badaude; horien artean daude:\nc) Armen ekoizpenarekin, merkaturatzearekin eta finantzatzearekin lotutako jarduerak garatzen badituzte.\nd) Europako Batzordeak laguntza bat legez kanpokoa dela edo barne-merkatuarekin bateraezina dela erabaki ondoren, laguntzak errekuperatzeko agindu baten menpe badaude.\n3.– Laguntza-eskaera aurkezten den unetik hasi eta emandako dirulaguntza likidatu arte bete beharko dira aurreko ataletan laguntzen onuradun izateko aipatutako eskakizunak.\n– Euskal Autonomia Erkidegoan jarduera industrialerako edo produktu-prozesu industrialekin lotutako zerbitzuak eskaintzeko zentro bat dutela; horietan proiektuak eragina izango du.\nDena den, eskatzaileak berariaz uko egin diezaioke baimena emateari. Hala bada, kasu bakoitzean eskumena duen organoaren administrazio-ziurtagiri positiboak eman beharko ditu.\nb) Gainerako eskakizunak erantzunkizunpeko aitorpenaren bidez egiaztatuko dira; eskaera egiteko inprimaki elektronikoan txertatuta dago erantzunkizunpeko aitorpena.\nDiruz lagundu daitezkeen jardueratzat hartuko dira enpresa industrialetako eta produktu-prozesu industrialekin lotutako zerbitzu-enpresetako Zibersegurtasun Industrialarekin lotutako proiektuak, honako alorretan:\n6.– Industriak zibersegurtasun industrialaren arloan duen egoeraren diagnostikoa egitea eta ekintza plan bat prestatzea Zibersegurtasuna hobetzeko. Arrisku industriala eta ahultasun industriala aztertzea. Sistema industrial kritiko bateko elementuen inbentarioa egitea. Intrusio industrialeko test bat egitea. Ahultasunak aztertzea webeko aplikazioetan. Haririk gabeko komunikazio industrialen auditoretzak egitea.\n7.– Zibersegurtasun industrialeko estandarretan jasotako praktika onak ezartzea (adibidez, IEC 62443 edo baliokideak) edo zibersegurtasuna kudeatzeko zabal errekonozitutako beste estandar batzuetakoak (adibidez, ISO 27001 edo baliokideak). Hauek betetzeko egokitzea: Segurtasunaren Eskema Nazionala (3/2010 Errege Dekretua), PIC Erregelamendua (704/2011 Errege Dekretua). Zibersegurtasuna kudeatzeko prozesuaren etengabeko hobekuntza, neurri espezifikoak hedatuz, edo neurri horiek aurrez zuten baino heldutasun maila handiagoetara bilakatuz.\n8.– Informazio estrategikoa edo sentikorra babesteko neurriak, hala nola jabetza intelektuala, I+G+Bko estrategiak, eraikinen planoak edo produktuen diseinuarenak, RGPDk eragindako informazioa, edo negozioaren lehiakortasunari eta jasangarritasunari zuzenean lotutako beste batzuk (neurrien adibideak: biltegiratzea zifratzea, sarbidearen kontrola, kopien banaketaren kontrola, ezabaketa segurua, etab.).\n10.– Enpresa industrialen zibersegurtasun-maila esanguratsuki hobetzeko eta gerta daitezkeen eraso-mota desberdinekiko arriskua eta ahultasuna murrizteko beste proiektu batzuk.\n1.– Gastu edo/eta inbertsio hautagarritzat hartuko dira 5. artikuluan deskribatutako aholkularitza, ingeniaritza, hardware eta software gastuak, baldintza hauek betetzen badituzte:\na) Laguntza-eskaera SPRIn aurkeztu ondoren eta proiektua gauzatzeko epean zehar sortuak edo fakturatuak izan behar dute. Orobat onartuko dira 2021eko urtarrilaren 1az geroztik hasitako proiektuen laguntza-eskaerak aurkeztu aurretik sortu edo fakturatutako gastuak, betiere eskaerak aurkeztu badira araudi hau Euskal Herriko Agintaritzaren Aldizkarian argitaratu eta bi hilabeteko epean.\nb) Kanpoko enpresa adituek eginak.\n2.– SAAS formatuko kudeaketa-aplikazioak ezartzea aurreikusten duten proiektuei dagokienez, gastu hautagarritzat hartu ahal izango dira orobat era horretako zerbitzuei egozteko moduko gastuak gehienez 12 hilabetean, baldin eta artikulu honetan deskribatutako baldintzak betetzen badituzte eta 5. artikuluan deskribatutako proiektu moten barruan badaude.\n4.– Honako hauek ez dira gastu eta inbertsio hautagarriak izango: eskatzaileak berak egindako lanak, aholkulariak egindako joan-etorrien gastuak, material didaktikoak egitea edo aretoak alokatzea, dietak eta antzekoak. Gastu horiek fakturen kontzeptutik bereizita aurkeztu beharko dira.\n6.– Gastu eta inbertsio hautagarriak baloratzeko, irizpide hauek izango dira kontuan:\nd) Antzeko proiektuen batez besteko gastuekin alderatuta, proiektuaren gastu-aurrekontua handiegia dela irizten bada, gastu hautagarrien oinarria murriztu ahal izango da, gastu egokitzat eta proportzionatutzat jotzen den zenbatekoaren arabera.\ne) Dirulaguntzen Lege Orokorreko 31.3 artikuluan aurreikusitakoa betez, diruz lagun daitekeen zenbatekoak gainditu egiten baditu kontratazio publikoaren arloan indarrean dagoen araudiak kontratu txikirako ezarritako kopuruak, onuradunak gutxienez hiru hornitzaileren eskaintzak eskatu beharko ditu lana egiteko, zerbitzua emateko edo ondasuna entregatzeko konpromisoa hartu aurretik, salbu eta, bere ezaugarriak bereziak izateagatik, merkatuan ez badago lana egiteko, zerbitzua emateko edo ondasuna entregatzeko behar beste erakunde edo gastua dirulaguntza eman baino lehen egin bada. Zentzu horretan, hirugarrenekiko azpikontratazioa edo kontratazioa diruz lagundutako jardueraren % 100eraino iritsi daiteke.\nErakunde eskatzaileak aurkeztutako guztizko aurrekontuak gutxienez % 20 bideratuko du Aholkularitza edota Ingeniaritza lanetara. Aurkeztutako guztizko aurrekontuak % 20 baino gutxiago bideratuko balu Aholkularitza edota Ingeniaritza lanetara, gainerako partidak (Hardwarea eta Softwarea) egokituko dira eta aurkeztutako guztizko aurrekontua murriztuko da, Aholkularitza edota Ingeniaritza lanei esleitu dakien aurkeztutako guztizko aurrekontuaren gutxienez % 20.\nProposatutako dirulaguntza % 5 handituko da, beti ere laguntzen gehienezko muga gainditu gabe eta enpresak baldintza hauetakoren bat betetzen badu:\n– Hizkuntzen Kudeaketako Bikain Kalitate Ziurtagiria izatea, euskararen erabilera, presentzia eta kudeaketa akreditatzeko enpresan.\n– Berdintasun-plan bat izatea, baina bakarrik enpresak 100 langile edo gutxiago baditu (enpresa handiagoak legez behartuta daudelako halako plan bat izatera).\n– Euskarazko softwarearen erabilera inplementatzen duten proiektuak izatea, programa honek diruz laguntzen dituen jardueren esparruan.\n«Proiekturako onartutako gehienezko gastu eta inbertsio aurrekontuen» gaineko dirulaguntza-portzentajea (artikulu honetan bertan azaldu bezala) % 50ekoa izango da diruz lagundu daitezkeen hiru kontzeptuetako bakoitzean.\n1.– Programa honetan jasotako laguntzak eskuratzen dituzten erakundeek beste laguntza bateragarri batzuk eskuratu ahal izango dituzte euren jardueretarako, edo Europako beste finantzabide batzuk.\n2.– Laguntzaren zenbatekoa ez da inola ere izango erakunde onuradunak garatzeko asmoa duen jardueraren kostua baino handiagoa, soilik laguntza hori aintzat hartuta edo edozein administraziok edo horien sektore publikoek xede bererako emandako beste laguntza batzuk gehituta, edo bestelako diru-sarrerekin batera. Baldin eta beste laguntza publiko batzuk eta programa honen bidez emandakoa metaturik lortzen den zenbatekoak gainditu egiten badu kostu hori, murriztu egingo da programa honetan araututako laguntzaren zenbatekoa jardueraren gehiegizko finantzaketa saihesteko behar den neurrian.\n3.– Programa hau aplikatuz emango diren laguntzak garrantzi txikikoak edo de minimis laguntzak izango dira.\n4.– Erakunde onuradun batek jaso dezakeen Minimis-eko laguntzaren guztizkoak ezingo du 200.000 eurotik gorakoa izan, indarrean dagoen ekitaldi fiskala eta aurreko biak aintzat hartuz. Baldin eta enpresa onuradunak besteren konturako garraio operazioak egiten baditu errepideko garraio-sektorean, gehiengo hori 100.000 eurora murriztuko da (horrez gain, laguntza ezingo da erabili merkatu-gaiak errepidez garraiatzeko ibilgailuak erosteko). Hortaz, programa honetan aurreikusitako laguntzak ez dira esleituko, baldin eta esleitutako laguntzak muga hori gainditzen badu hain justu ere onuradunak eskuratutako beste minimis laguntza batzuk erantsi ondoren. Berdin dio laguntza horiek zein administraziok esleitu dituen.\n9. artikulua.– Laguntza-eskaera.\n2.– Eskaera hori izenpe elektroniko aurreratuaren bidez (ziurtagiri elektroniko errekonozitu batekin) sinatu beharko du erakundea ordezkatzeko ahalorde nahikoa duen pertsona batek. SPRIren sistemetan emandako sinadura elektronikoaren eguna hartuko da aurkezpen-egun modura.\n4.– Erakunde eskatzailearen eta bere legezko ordezkariaren identifikazio-datuak jaso beharko dira laguntza-eskaeran.\n5.– Laguntza-eskaera hori eginez gero, berariaz baimena ematen zaio SPRIri zerga-betebeharrak eta Gizarte Segurantzarekikoak bete daitezela eskatzeko eta enpresa EJZko (ekonomia-jardueren gaineko zerga) zeinen epigrafetan alta emanda dagoen kontsultatzeko. Dokumentu horiek kontsultatzeko baimena ukatzen bada, eskatzaileak aurkeztu beharko ditu, laguntza-eskaerarekin batera.\na) Erakundearen legezko ordezkariaren erantzukizunezko aitorpena. Erakundearen lege-ordezkariak egindako erantzukizunpeko aitorpena, eskaerari atxikitako ereduaren arabera egina, hauek egiaztatzen dituena:\n– Erakundearen izena, Identifikazio Fiskaleko Zenbakia (IFZ) eta baltzuaren helbidea.\n– Euskal Autonomia Erkidegoan jarduera industrialerako edo produktu-prozesu industrialekin lotutako zerbitzuak eskaintzeko egoitza izatea, gutxienez zentro batekoa, non Laguntza Eskaeran deskribatzen diren eta diruz lagun daitezkeen jarduerak garatuko dituzten.\n– Egunean egotea Ogasunarekiko eta Gizarte Segurantzarekiko edota haren kolaboratzaileekiko zerga betebeharretan, eta baita ere Eusko Jaurlaritzarekin dauzkan betebeharretan, eta ez izatea iraungitako, erreklamatutako edo ordaindu gabeko zorrik SPRI Taldeko ezein enpresarekin.\n– Aurreko bi ekitaldi fiskaletan eta laguntza eskatzen den ekitaldi fiskalean jasotako minimis laguntzen zerrenda, bertan adieraziz laguntza hori noiz eman zen, zein organismok eman zuen, zein programaren baitan eta laguntzaren zenbatekoa.\n– Ez egotea araudi honen 4. artikuluan egoeraren batean.\n– Armarik ez produzitzea, merkaturatzea edo finantzatzea, Herrialde Pobretuekiko Justizia eta Elkartasunerako Gutunari buruzko abenduaren 28ko 14/2007 Legeak ezarritakoarekin bat etorriz.\n– Konpromisoa hartzea araudi honen 6.6.e) artikuluan adierazitakoa betetzeko.\ne) Proiektuaren eskaintza tekniko eta ekonomikoa, puntu hauei buruzko informazio zehatza eduki behar duena:\nf) Enpresaren «negozio-plana», enpresa eratua izan bada laguntza-eskaera aurkeztu aurreko 12 hilabeteetan.\n6.– Enpresa onuradunak eta SPRIk baliozkotzat joko dituzte dirulaguntza-eskaeran adierazitako harremanetarako pertsonaren helbide elektronikora posta elektronikoz bidaltzen diren jakinarazpen guztiak. Laguntzaren onuradun gisa agertzen den enpresaren posta elektronikoa bakarrik onartuko da harremanetarako helbide gisa.\nLaguntza-eskaerak aurkezteko epea hasiko da oinarri hauek Euskal Herriko Agintaritzaren Aldizkarian argitaratu eta biharamunean, eta bukatuko da 2021eko azaroaren 26an. Halere, eskatzaileentzako arreta teknikoa 2021eko azaroaren 26ko arratsaldeko 15:00etan (penintsulako ordua) amaituko da.\nEra berean, tramitaziora onartuko dira 2021eko urtarrilaren 1az geroztik hasitako proiektuen laguntza-eskaerak, baldin eta eskaera horiek aurkeztu badira araudi hau Euskal Herriko Agintaritzaren Aldizkarian argitaratu eta bi hilabeteko epean.\n11. artikulua.– Ebaluaketa eta ebazpen prozedura.\n2.– Laguntza-eskaerak onartzeko irizpideak 5. eta 6. artikuluetan daude jasota.\n3.– Ebazpena SPRIko Zuzendaritza Nagusiak egingo du, segidako egilespenaren erregimenean, eta erakunde eskatzaileari jakinaraziko zaio gehienez ere 10 egun balioduneko epean, igortzen denetik zenbatzen hasita. Baiespen- edo ezespen-ebazpen hori SPRIko zuzendari nagusiak emango du, eta eskatzaileari jakinaraziko zaio; halaber, haren aurka berraztertze-errekurtsoa aurkeztu ahalko da SPRI-Enpresen Garapenerako Euskal Agentziaren zuzendari nagusiaren aurrean, Administrazio Publikoen Administrazio Prozedura Erkideari buruzko urriaren 1eko 39/2015 Legean ezarritako epe eta moduan.\n4.– Ebazpen epea. Ebazteko gehienezko epea 6 hilabetekoa izango da agiri guztiak aurkezten diren egunetik kontatzen hasita. Epe horretan ebazpenik eman ez bada, ezetitsat joko da.\n5.– Ebazpenen berri ematean jakinaraziko da zenbateko dirulaguntza emango den, zein baldintzatan ematen den eta; orobat adieraziko da jarduera hori garatzeko beharrezkoa den beste edozein baldintza.\n6.– Ebazpena SPRIren web-gunean eta EHAAn argitaratuko da, denek izan dezaten emandako laguntzen berri.\n12. artikulua.– Dirulaguntzaren justifikazioa.\n1.– Diruz lagundu daitekeen jarduera amaitu eta 90 egun naturaleko epearen barnean, erakunde onuradunek proiektua burutu izana justifikatu beharko dute, SPRIren web-guneko likidazio-eskaeraren inprimakiak betez.\n2.– Eskaera hori sinadura elektronikoaren bidez sinatu beharko du erakundea ordezkatzeko ahalorde nahikoa duen pertsona batek. SPRIren sistemetan emandako sinadura elektronikoaren eguna hartuko da aurkezpen-egun modura.\n3.– Erakunde eskatzailearen eta bere legezko ordezkariaren identifikazio-datuak jaso beharko dira likidazio-eskaeran.\n– Konpondutako arazoa/premia. Lortutako helburuak. Aurkeztutako proiektuaren desbideratzeak, baleude, eta haiek justifikatzea.\nd) Finantza-erakundearen egiaztagiriaren fotokopia, kontu korrontearen titulartasuna onuradunaren izenean dagoela frogatzeko eta zenbakia zein den zehazteko (IBAN).\nEskaerarekin, espresuki baimena ematen zaio SPRIri eska dezan zerga-betebeharrak eta Gizarte Segurantzari dagozkionak eguneratuak dituela egiaztatzen duen ziurtagiria eta, era berean, kontsulta dezan enpresa EJZen (jarduera ekonomikoen gaineko zergan) alta emanda dagoen epigrafea.\n5.– Ebazpena Zuzendaritza Nagusiak emango du, eta eskatzaileari jakinaraziko zaio; halaber, haren aurka berraztertze-errekurtsoa aurkeztu ahalko da SPRI-Enpresen Garapenerako Euskal Agentziaren zuzendari nagusiaren aurrean, Administrazio Publikoen Administrazio Prozedura Erkideari buruzko urriaren 1eko 39/2015 Legean ezarritako epe eta moduan.\n13. artikulua.– Laguntza- edota likidazio-eskaerak zuzentzea.\n1.– Laguntza- edota likidazio-eskaerak ez badaude behar bezala beteta puntu guztietan edo ez bada eskatutako dokumentazio osoa ekartzen, SPRIk 10 egun balioduneko epea emango dio erakundearen legezko ordezkariari akatsa zuzentzeko edo beharrezko agiriak helarazteko.\n14. artikulua.– Laguntza ordaintzea.\n1.– Dirulaguntzak SPRIk gauzatuko ditu, bi ordainketa eginez. Lehenengo ordainketa dirulaguntza ematearen erabakia jakinarazi ondoren egingo da, eta dirulaguntzaren % 70ekoa izango da, ezar lekiokeen berme-erregimenarekin. Bigarren ordainketan gainerako % 30a ordainduko da, likidazio-eskaera eta 12. artikuluan eskatzen den froga-dokumentazioa aurkeztu ondoren.\n2.– Baldin eta gastu hautagarria dirulaguntza emateko ebazpenean onartutako aurrekontuan adierazitakoa baino txikiagoa bada, dirulaguntza proportzionalki egokituko zaio gastuari, 7. artikuluan ezarritako irizpideen arabera.\nb) Dirulaguntza erabiltzea ekintza-plana garatzeko.\n16. artikulua.– Laguntzak aldatzea.\n2.– Halaber, programaren kudeatzaileak jarduerak gauzatzeko luzapen bat eman dezake, baldin eta erakunde eskatzaileek hala eskatu eta behar bezala justifikatzen badute; luzapen horren ondorioz, gehienez, 12 hilabetez atzeratu ahal izango da programak gauzatzeko epea (12 hilabetekoa da epe hori).\n3.– Gauzatutako ekintzak laguntza-eskaeran eta aurkeztutako dokumentazio osagarrian jasotakoak izango dira, nahiz eta SPRIk aukera duen aldaketak baimentzeko, baldin eta onuradunak behar bezala justifikatu baditu jarduerak amaitu aurretik eta Programa honen hasierako helburuak hutsaltzen ez badira.\n1.– Ikusiko balitz erakunde onuradunak ez duela bete araudi honetan, aplikatzekoak diren gainerako arauetan eta laguntzen ebazpenean ezarritako baldintzetakoren bat, emandako laguntza eskuratzeko eskubidea galduko du eta SPRIri itzuli beharko dizkio ordura arte kobratu dituen laguntzen diru kopuruak gehi dagozkien legezko berandutze-interesak, eta behar balitz, legezko jarduketak abiaraziko dira diru kopuru horiek itzul ditzan. Era berean, aholkularitza enpresak hutsegiteren bat egin badu, programa honi atxikitako beste proiektu batzuetan parte hartzea debeka dakioke.\n5.– Halaber, gainfinantziazioa badago ordainketaren ostean beste laguntza batzuk jaso izanagatik, programak helburu duen jardueraren kostua gainditzen duen laguntza zatia itzuli beharko da, 8. artikuluan araututakoari jarraiki. Kasu horretan, itzuli beharreko zenbatekoa zehaztuko da gertaera hori adierazteko eta itzulera erabakitzeko emango den ebazpenean.\n5.– Europako Batzordearen 2014ko ekainaren 17ko 651/2014 Araudia (EB), zenbait laguntza-kategoria barne merkatuarekin bateragarriak direla aitortzen duena, Ituneko 107 eta 108. artikuluak aplikatuz (EBAO 2014 L 187/1) eta I. eranskinean ezarritakoari dagokionez.


Eusko Legebiltzarra - Accesibilidad\nEusko Legebiltzarra - Parlamento Vasco.\nWeb gune hau diseinatu eta programatzean WAI (Web Accessibility Initiative, WAI (Web Accessibility Initiative, www.w3.org/wai), ekimeneko jarraibideak kontuan izan ditugu. Ekimen horrek nazioarteko zenbait estandar ezartzen ditu mundu guztiak eskuratzeko moduko web edukiak sortzeko. Era berean, gure asmoa Informazioaren Gizartearen eta Merkataritza Elektronikoaren Zerbitzuen Legea betetzea izan da, hain zuzen ere horrek herri-administrazioen web guneetarako agindutakoa.\nWAIk erabilerraztasuneko hiru maila sortu ditu (A, AA eta AAA), eta horietako bakoitzera iristeko jarraibide edo printzipio jakin batzuk bete behar dira. Hasierako helburua erabilerraztasuneko A mailara iristea zen, eta hori lortu da web guneko eduki gehienetan. Aurrerantzean ere lanean jarraituko dugu, web gunea etorkizunean AA eta AAA mailei egokitzeko eta bera gero eta herritar gehiagoren eskura jartzeko.\nOrri honetan deskribatzen dira web gunearen diseinuaren ezaugarriak, haren erabilera erraztu nahian sortu ditugunak.\nGure orrien erabilerraztasuna bermatzeko, zenbait jarraibide izan ditugu kontuan:\nElementuak pantailan erakusteko moduak hurrenkera logiko bati jarraitzen dio.\nIrudi guztietan beren deskribapena ematen duten testuak jarri dira.\nAukera eta eduki nagusietara joateko badaude teklatuko laburbideak.\nMarkatzeko egitura semantikoa erabili da. H1 etiketak titulu nagusietarako erabili dira; H2, H3 eta H4 etiketak, azpitituluetarako.\nWeb gune honek kaskadako estilo-orriak erabiltzen ditu bisualizaziorako. Arakatzaile batek (edo nabigatzeko tresnaren batek) ez badu estilo-orririk onartzen, diseinuari esker posible da oraindik ere orriak irakurtzea.\nOrri guztietan identifikatzen da beren edukien hizkuntza.\nWeb guneko taula guztietan ahots bidezko arakatzaileek ulertzeko eta linean ondo irakurtzeko moduko kodea jarri da. Teklatuko laburbideak. Nola nabigatu sagurik gabe\nOraingo arakatzaile gehienek eskaintzen dute web gunean zehaztutako tekla-konbinazio baten bidez esteka jakinen batean sartzeko aukera.\nWeb guneko orri guztietan ondoko estekak definitu dira, sagurik gabe eduki erabilienetatik mugitzea ahalbidetzen dutenak:\n[Alt|Ctrl] + 1: Jarduera [Alt|Ctrl] + 2: Nor da nor\n[Alt|Ctrl] + 3: Zerbitzuak\n[Alt|Ctrl] + 4: Dokumentu baliabideak\n[Alt|Ctrl] + C: Orriko edukira zuzenean sartzeko aukera\n[Alt|Ctrl] + M: Web guneko mapa\n[Alt|Ctrl] + A: Erabilerraztasuneko orria\n[Alt|Ctrl] + E: acceso a la página actual en euskera o español\nIkusten denez, laburbide horietan Alt edo Ctrl teklak sakatu behar dira, arakatzaile bakoitzaren arabera. Mozilla edo Firefox bezalako arakatzaile batzuek automatikoki sartzen dira estekatik; Microsoft Internet Explorer bezalako beste batzuek estekan fokua jarri baino ez dute egiten, eta Enter sakatu behar da hortik sartzeko.\nNabigatzeko laguntzak Rel estekak erabiltzen dira testu hutsean zehar nabigatzen laguntzeko. Orri guztietarako definitu dira rel="Home", rel="Help" eta rel="Index" estekak.\nEzaugarri hori berez agertzen da Lynx eta Opera arakatzaileetan beti. Netscape eta Mozillaren bertsioren batean menu honetatik aktiba daiteke ezaugarria: Ikusi>Erakutsi/Izkutatu>Web guneko nabigazio-barra>Erakutsi beharrezkoa denean. Ahal dugun guztia egiten ari gara web guneko informazioa erabiltzaile guztien eskura jartzeko, informaziorako eta komunikaziorako herritar guztiok daukagun eskubidea kentzen diguten mugak apurtzeko. Hala ere, web gunetik nabigatzean oztoporik topatzen baduzu, jarri harremanetan gurekin eta beste formatu batean emango dizugu nahi duzun informazioa. Oso lagungarria izango da guretzat arazoa ahalik eta hoberen deskribatzen badiguzu, zure arakatzailearen izena eta bertsioa ere adieraziz.\nWebgunearen irisgarritasun eta erabilgarritasunean egindako ahaleginari esker, orri guztien behealdean dauden bi ikonoen bidez bi baliabidetara jo dezakezu


Emanplay - God of War 4\nIrteera data: 2018-04-20\nUrteak pasa dira Kratos protagonistak Olimpoko jainkoak garaitu zituenetik. Bere aita Zeus-en aurkako borroka irabazi ondoren, bere seme Atreus-ekin bizi da orain. Mundu berri honetan jainko Nordikoen kontra borrokatu beharko du. Istorio honetan bidaia bat kontatzen da. Aita semeek egin beharreko bidaia bat. Atreus-en ama hil ondoren bere errautsak munduko mendirik altuenean bota beharko dituzte, erraldoien lurraldean.\nGrafikoki izugarria da, mundu ireki bat erakutsi nahi duten arren bidea oso markatua dago eta ez dago galtzeko aukera gehiegirik. Bigarren mailako misioak ere badire, beste munduko ezer ez diren arren pertsonaia hobetzen lagunduko digute.\nNobedaderik haundiena, bere semeak borroketan laguntzen digula eta Kratosen mugimenduetan dago. Hasierako jokuetan salto egiten ahal zen eta oraingo honetan ez. Hala ere, ez da faltan botatzen. Borrokak landuagoak dira, teknika gehiagorekin jokatu behar baita oraingoan. Momentu askotan gure burua babesteko dugun abilezia izango da borroka bat irabazteko gakoa.\nJoku guztiz gomendagarria, istorioa oso ondo dago. Ematen duen bidaia sentsazioa eta bere semearekin eraikitzen den harremana dira jokua borobiltzen duten ezaugarriak.


Montbrun-des-Corbières - Wikipedia, entziklopedia askea.\nCastelnau-d'Aude, Conilhac-Corbières, Escales, Fontcouverte, Moux, Roquecourbe-Minervois eta Saint-Couat-d'Aude\n155 (%48.6) 154 (%48.3)\nMontbrun-des-Corbières (frantsesez eta ofizialki: Montbrun-des-Corbières) Okzitaniako udalerri bat da. Administratiboki Frantziako Aude departamenduan dago, Okzitania eskualdean. 2013an 320 biztanle zituen.\n2007an Montbrun-des-Corbières udalerrian erroldatutako biztanleak 319 ziren. Familiak 130 ziren, horien artean 38 pertsona bakarrekoak ziren (17 bakarrik bizi ziren gizonak eta 21 bakarrik bizi ziren emakumeak), 50 seme-alabarik gabeko familiak ziren, 29 seme-alabak dituzten bikoteak ziren eta 13 seme-alabak dituzten guraso-bakarreko familiak ziren.\n2007an 223 etxebizitza zeuden, 138 familiaren etxebizitza nagusia ziren, 45 bigarren erresidentzia ziren eta 40 hutsik zeuden. 209 etxeak ziren eta 13 apartamentuak ziren. 138 etxebizitza nagusietatik 96 bere jabearen bizilekua ziren, 27 alokairuan okupaturik zeuden eta 15 doan lagata zeuden; 1ek gela bat zuen, 3 etxek bi zituzten, 33 etxek hiru zituzten, 43 etxek lau zituzten eta 58 etxek bost zituzten. 85 etxek euren parking plaza propioa zuten azpian. 84 etxetan ibilgailu bat zegoen eta 45 etxetan bat baino gehiago zituzten.\nMontbrun-des-Corbières udalerriko biztanleria-piramidea 2009an .\n2007an lan egiteko adina zuten pertsonak 197 ziren, horien artean 133 aktiboak ziren eta 64 inaktiboak ziren. 133 pertsona aktiboetatik 113 lanean zeuden (69 gizon eta 44 emakume) eta 21 langabezian zeuden (9 gizon eta 12 emakume). 64 pertsona inaktiboetatik 21 erretiraturik zeuden, 21 ikasten zeuden eta 22 "bestelako inaktibo" gisa sailkaturik zeuden.\n2009an Montbrun-des-Corbières udalerrian 124 unitate fiskal zeuden, 281 pertsonek osaturik. Pertsona bakoitzeko diru-sarrera fiskalaren mediana urteko 12.117 euro zen.\n2007an zeuden 19 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 5 eraikuntza enpresak ziren, 5 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 1 higiezinen enpresa zen, 3 zerbitzu enpresak ziren eta 1 administrazio publikoko enpresa zen.\n2000. urtean Montbrun-des-Corbières udalerrian 29 nekazaritza-ustiategi zeuden, 575 hektarea erabiltzen.\nConilhac-Corbières (2,7 km)\nEscales (2,9 km)\nMoux (3,1 km)\nRoquecourbe-Minervois (3,8 km)\nCastelnau-d'Aude (3,9 km)\nBNF: 152467770 (data)\nOrriaren azken aldaketa: 15 urria 2021, 22:20.


Musika eta dantza, istorio batek uztartuta — dantzan.eus\nHemen zaude: Hasiera › Hemeroteka › Musika eta dantza, istorio batek uztartuta\nMusika eta dantza, istorio batek uztartuta\nAndoni Iparragirre eta Juan Luis Unzurrunzaga lasarteoriatarrak musika eta zuzendari nagusi dituen 'Talaia' ikuskizuna herriko kultur etxera iritsiko da bihar\nZuzendari nagusia, koreografia arduraduna eta dantza zuzendari Juan Luis Unzurrunzaga eta musika zuzendari Andoni Iparragirre lasarteoriatarrak dituen ikus-en-tzunezkoa ohiko euskal dantza emanaldietatik aldentzen da. Horren harira, "bihar Lasarte-Oriako kultur etxera hurbiltzen diren ikusleek istorio baten inguruan musika eta dantza uztartzen dituen emanaldia ikusteko parada izango dute", esan du Iparragirrek.\nBere esanetan, "ohiko euskal dantza taldeak desagertzeko arriskuan egon daitezkeela ikusita, gaurkotasuna eman nahi diegu ikuskizunei. Xede horrekin, istorio bat sortu dugu, dantza eta musika uztartzen dituena". Emai-tza, ordu eta erdiko emanaldi "jarraia, modernoa eta erakargarria" non ikusleak bereziki zaindutako koreografia, musika, jan-tziak, argiztapena eta taularatzea aurkituko dituen. Istorioa bera arrantzale herrixka batean koka-tzen da eta neskatxa eta arrantzale baten arteko amodiozko abentura kontatzen du. Baina ikuskizunak zertan datza jakin nahi duenak bertaratzea du onena, sorpresa handia hartuko baitute ikusleek ikusiko dutenarekin.\nGero Axular Dantza Taldearen hirugarren sorkuntza artistikoa da Talaia ikuskizuna. 2004. urtean, Axular Lizeoko guraso talde baten ekimenari esker hasi zen guztia. Zentzu horretan, "euskal kultura mantendu eta ezagutaraztearekin batera, aurrerapausoak eman behar zirela ohartu ginen, hots, emanaldiei gaurkotasuna ematea ezinbestekoa zela ikusleak erakarri eta taldeak bizirauteko", azaldu du Iparragirrek.\nHasiera hartan 24 haurrekin abiatu ziren eta dagoeneko 160 pertsonako lantaldea dute. Lehen ikusentzunezkoa Sasien artean izan zen eta gero, Lamien basoa iritsi zen. "Hasieratik oso argi genuen ez genuela ikuskizun berean egonkortu nahi eta bi urtetik behin erabat aldatzeko erronka hartu genuen. Talaia da sortu dugun hirugarrena eta 2011 urterako beste zerbait sor-tzea darabilkigu buruan". Bosgarren urteurrena ospatzeko ere zerbait berezia egiteko asmoa dutela aurreratu du muzika zuzendariak.\nBiharko emanaldian zortzi eta hamalau urte bitarteko dantzariak eta ibilbide luzeko musikariak elkartuko dira oholtza gainean. Tartean izango da Andoniren bost urteko alaba, Garazi. "Sasi artean , Lamien Basoa eta Talai ikuskizunetan, hiruretan, bada errepika-tzen den pertsonaia bat. Argitxo da eta nire alabak egingo du".\nEuskal dantzak eta musika oinarri baditu ere, ohiko dantza tradizionaletatik haratago doan ikuskizuna da Talaia . Izan ere, "musika irlandarra eta arin-arina edo Gaztelugatxe abestiari koreografia jarri dizkiogu", aipatzen ditu adibide gisa Iparragirrek. "Ikusleak ez du ikusiko ohiko euskal dantza talde baten emanaldia soilik" eta horregatik, "beste ikuspuntu batekin" joatea aholka-tzen du. Bere ustez, "euskal dan-tza taldeak eguneratu egin behar dira. Ikuskizunak mimatu eta ikusleei zerbait berria eta erakargarria eskaini behar zaie. Horrek, bideak zabaltzen ditu dantza taldeak desagertu ez daitezen".\nOrain arteko bizipena "oso positiboa eta aberasgarria" izaten ari dela eta etorkizunari begira lanean jarraitzeko are gehiago motibatzen dituela aitortzen du. Ildo horretatik, "dantza talde helduetan ibilitako jendea gaude proiektu honetan sartuta eta espero genezakeen guztia erabat gainditu du".\nEpe laburrera, datorren astean Alemaniara joango dira hamabi egunetako bidaia batean beren ikuskizuna zabaltzera eta abuzturako ziurtatua dute beren presen-tzia Donostiako Aste Nagusian, Zestoan, Deban eta Legazpin. Beste zenbait gonbidapenei uko egin behar izan diete, ordea: "Denbora faltagatik Serbia eta Kroaziara joaterik ez dugu izango bertako gonbita jaso dugun arren". Lehen ere izanak dira Frantzia, Belgika, Holanda, Portugal eta Italian eta Euskal Herrian, baino atzerrian arrakasta handiagoa izaten dutela euskal dantzek esan du Andonik.\nBihar Lasarte-Oriako kultur etxean ikusi ahal izango den emanaldiaren irudia.


“Kellen sendagaiak erosi behar dituzte, eta ez daukaten oinarri ekonomikoa bat behar dute horretarako” - Clínica de la AsunciónClínica de la Asunción\n“Kellen sendagaiak erosi behar dituzte, eta ez daukaten oinarri ekonomikoa bat behar dute horretarako”\nKelleko (Senegal) osasun garapenean laguntzeko Kellesensa GKEa sortu dute Klinikako zenbait medikuk. Herri senegaldar hartan egingo duten lana xehetu digu Juan Querejeta doktoreak.\nNola sortu da Kellesensa GKEa, non du jatorria?\nGKEaren jatorria da Nenék gurekin lan egiten duela. Kelle izeneko Senegalgo herri batekoa da, eta lagunartean, hara joateaz hizketan hasi ginen. Hasieran txantxa bat zena, deus serioa, forma hartzen joan zen, eta serioski hasi ginenean, zer egingo genuen edo zer egin genezakeen hausnartzen hasi ginen. Zer behar duten han. Hortik aurrera, Nenéren bidez, Kelleko medikuarekin eta emaginarekin harremanetan jarri eta haien beharren zerrenda bat egiteko eskatu genien.\nBehin haiek beharrak ezagututa, zer eta zenbat lor genezakeen hausnartu genuen. Taldean badugu ATS bat Ordiziako anbulategian lan egiten duena, eta material lortu zuen handik. Nik, neure aldetik, Gerentziarekin hitz egin nuen eta handik jaso genuen beharren zerrenda aurkeztu nien. Hara eramateko arrazoizko gauzen ikerketa egiteko eskatu zidaten, eta horrek daraman aurrekontua. Beharren zerrenda eta zukeen kostua aurkeztu nien, eta oniritzia eman zidaten. Orduan Farmaziarekin hitz egin genuen, guzti hura eramateko.\nZein motatako sendagaiak eraman dituzue?\nEra guztietakoak. Hasi hesgailuetatik, eta gasak, eskularruak, suturak, antibiotikoak… Denetarik, oro har. Sendagaiak erosi behar dituzte, eta ez daukaten oinarri ekonomiko bat behar dute horretarako. Hala, guztia itxi zen, bidaiatzeko datak erabaki ziren, eta Kellen aurkeztu ginen. Dakarren jaso gintuzten, han igaro genuen gaua, eta bi egunetan Kellen aurkeztu ginen. 2017ko abenduan izan zen.\nBehin hara iritsita, ohartu zineten gaia gehiago mamitu behar dela.\nKellera eraman ginztuten, eta baita beste herri garrantzitsuago batera ere, Mekera, non ezer ez duen ospitale bat dagoen. Logikoki, ahal izanez gero laguntzeko eskatu ziguten bertakoek. Kelleko egoera ikusita, gure artean hitz egin genuen eta erabaki genuen gehienbat Kellen jardungo ginela. Biharko egunez proiektuak indar gehiago badu, eta gaitasuna baldin badugu, joango gara gauza gehiago egiten.\nZein helburu dituzue epe ertain-laburrean?\nGaur-gaurkoz, ahal dugun neurrian falta duten materiala da beharrezkoena. Izan sendagai aldetik, edota haien osasun etxeetan ez duten azpiegiturak eskainiz; oheak, ohatilak, sehaskak, lanparak… Halaber, mota horietako egoitzetan beharrezko diren ordena eta garbitasuna azpimarratu behar ditugu.\nKalkutatu al duzue behar duzuen aurrekontua, edo datorren guztia ongi etorria izango da?\nGaur-gaurkoz, ongi etorria da iristen zaigun guztia. Oraindik ez dugu diru sarrera boluntariorik, ezta urteroko kapital sarrera konstantea bermatuko digun bazkiderik ere. Laguntzeko interesa dutenek, kontu korronte honetan egin dezakete euren ekarpena: ES05-3035-0054-54-054009-4299


Urte berri, asmo berri: gora 2010! – Egizu elkartea\nUrte berri, asmo berri: gora 2010!\nAurten ere, norberak egiten du bere asmo onen zerrenda. Zertan hobetu, aldatu, hazi gura dugun pentsatu eta helburuak markatzen ditugu. Zeintzuk dira zeureak aurten?\nEgizu Getxo Euskaldun elkartea2010-01-07T20:29:24+01:002010-01-07|berbalagunok, egizu|0 Comments\npraktikatu 2010-01-08 at 12:29 - Reply\nOso sarrera polita egin duzue!


txintxarri.eus: Herritarrak mobilizatzera deitu ditu Sarek\nHerritarrak mobilizatzera deitu ditu Sarek\nAtzo anbulatorioaren aurrean agerraldia egin zuen herriko Sarek. Herritarrak martxoaren 25ean Bagoaz-ek deitzen duen mobilizazioan, zein Gasteizen apirilaren 8an egingo den manifestazio orokorrean parte hartzera dei egin zuten.\nTxintxarri 2017/03/15 11:18\nLasarte-Oriako Sarek agerraldiaren hasieran larriki gaixo dauden presoen egoera aipatu nahi izan zuen. Ixiar Arteagaren hitzetan “azken asteetan , arrazoi ezberdinak medio, larriki gaixo dauden euskal presoen gaia berriro albiste izan da”. Azaldu zuenez, Jaiki Hadi elkartearen azken txostenak “preso hauen kopuruak eginiko igoera ikaragarria nabarmentzen zigun, 22 euskal preso direlarik jada zerrenda hau osatzen eta 13 izanik zerrenda hau publikoki osatzen duten izen-abizenak”. Horretaz gain, “Aitzol Gogorza, Ibon Iparragirre, Manu Azkarate eta Oier Gomezen egoerak direla eta, alarma guztiak piztu dira eta hainbat herrietan aldarrikapen ekimen ezberdinak antolatu ditugu”. Azkenik azaldu zutenez, “gizatasunik gabeko IIPP espetxe erakundearen barne zirkular baten berri ere jakin izan dugu”.\nArrazoi hauek direla eta, “gizartearen aktibazio eta mobilizazio jendetsu baten premia dagoelakoan gaude”. 2016 bukaeran, eritasun larriekin espetxean zeuden euskal presoak 11 ziren eta egun 13 dira. “Azken asteetan Aitzol Gogorza eta Manu Azkarate ospitalizatuak izateak; Ibon Iparragirre birritan erasotua izateak edota aita bere alboan hiltzen ikusi ondoren, inolako artatze medikurik gabe Madrilera urruntzeak kezka eragiten digu. Hala ere, gaur Oier Gomez-en egoera larria nabarmendu nahi dugu. Oierren bizia arriskuan da . Metastasidun tumore txarra du eta bete egoerak mediku zaintza handia eskatzen duela azpimarratu dute. Presondegian egotearekin batera ezina dela dio mediku txostenak”.\nBestalde, aipatutako IIPP espetxe erakundearen barne zirkularrak “gure kezka gehiago areagotzen du bertan larriki gaixorik dauden euskal presoak, soilik heriotzaren atarian aurkitzean askatuko dituztela adierazten da”. Gogor salatu zuten azken hau.\nHorrela izanda, herritarrak mobilizatzera deitu zituzten eta apirilaren 8an Sarek Gasteizen 17:30ean egingo duen mobilizazio orokorrean parte hartzera “Larriki gaixorik dauden euskal presoak etxera” lelopean.\nBestalde, martxoaren 25ean Bagoaz-ek deitzen duen mobilizaziora joateko autobusak eskualdetik aterako dira eta dagoeneko izena ematea dago Ilargi tabernan.\nMobilizazio gehiago egongo direla iragarri zuten Sareko kideek.\nEgun hauetan EH Bilduk 2017ko udal aurrekontuen exekuzio mailari buruz buzoneatu duen eskuorrian oker bat eskapatu zaigu azkenengo paragrafoan. Bertan, Ahal Du Lasarte-Oria Puede alderdiak 2017ko Udal Aurrekontuen aldeko bozka eman zuela esaten da. Ez da horrela, ez zuen aldeko bozka eman. ADLOP abstenitu egin zen. 2016ean izan zen aldeko bozka ematea, eta hortik gure nahasketa. Zintzoki akatsa onartu eta sortutako kaltearengatik ADLOP-ri barkamena publikoki eskatzea dagokigu eta horrela egiten dugu ohar honen bidez.\nKirol instalazioen ordutegia San Pedro jaietan\nSan Pedro jaietan kirol instalazioek ordutegi berezia izango dute. Ekainaren 28an, osteguna, igerilekua 9:00etatik aurrera itxita egongo da; Maialen Chourraut kiroldegi osoa, berriz, arratsaldean itxiko dute. Ekainaren 29an eta 30an, ostirala eta larunbata, Maialen Chourraut kiroldegia itxita egongo da.\nSorgin Dantza entsegua ekainaren 26an\nSorgin Dantzako antolatzaileek jakitera ematen dute, ekainaren 26an, asteartea, entsegua izango dela. Ohi bezala saioa arratsaldeko 20:00etan hasiko da Okendo plazan. Eguraldi txarra eginez gero, Landaberri-Garaikoetxea ikastetxean egingo da.\n1427 ( Ekainak 22 )\nAcha-Orbea ( Igandea)\nTel: 943 363549\nUrbistondo ( Ostirala )\nUrbistondo ( Larunbata )


Mendebaldeko Sahara jo mugan • ZUZEU\nMendebaldeko Sahara jo mugan –\nEuskal Herrian bizi den Saharar komunitateak, gaur, uztailak 25, 12.00etan Marokoko Kontsulatuaren Bilboko egoitzaren parean elkarretaratzea deitu du.\nEz da berria Marokok Lurralde okupatuetan bizi diren Sahararrak erasotu, torturatu edota erailtzea. Azken asteetan, errepresioak gora egin du Mendebaldeko Saharako Lurralde Okupatuetan. Zoritxarrez, gisa horretako albisteak ohikoak izaten dira, baina ezin gara horrelakoak entzutera ohitu salaketarik egin gabe.\nUztailaren 19an, Argeliak Afrikako futbol kopa irabazi eta hori ospatzera modu baketsuan kalera atera ziren sahararren aurka bortizki egin zuen poliziak borra, gas negargarria, ur kañoiak edota kautxuzko balak erabiliz. Gau hartan zein ondorengo egunetan istilu larriak izan dira Mendebaldeko Saharan eta hainbat saharar larriki zauritu, atxilotu eta torturatzeaz gain, poliziaren auto batek Sabah Othman, 24 urteko neska gaztea harrapatu eta erail zuen.\nSahararrek beren lurraldeetan bizitzeagatik pairatzen duten bortizkeria etengabeak ez du mugarik eta Nazioartea horren konplize zuzena da. Gertatzen diren giza eskubideen etengabeko urraketen aurrean, beste alde batera begiratu eta isiltasun horren truke onura ekonomikoak dituzte hainbat eta hainbat herrialdek: bertako arrantzaren espoliazioa areagotzen ari da eta era berean Marokok mugak zaintzen dizkie Saharaz azpiko migranteei bideak oztopatuz, besteak beste.\nEzinezkoa zaigu horrelako egoeren aurrean isilik egotea, eta beste behin ere gertaera hauek gogorki salatu nahi ditugu, baita Espainia eta Frantziak horien aurrean zein Marokok Saharan eragiten duen okupazio ilegalaren aurrean hartzen duten jarrera pasiboa ere.\nModu horretan, Euskal Herrian bizi den Saharar komunitateak bihar, uztailak 25, 12.00etan Marokoko Kontsulatuaren Bilboko egoitzaren parean azken gertakariak eta bereziki Sabah Azman gaztearen erailketa salatzeko deitu duen elkarretaratzera joateko deialdia zabaldu nahi dugu Askapenatik.


HasieraAlbisteakEzagutu gure lurraldea saioari buruzko albisteakDisplaying items by tag: euskadi\nDisplaying items by tag: euskadi\nSaila: Nirea proiektuak\nBaserriko Uzta baserria, laborantza ekologikoa eta musika uztartzen dituen ekimena da. Urtaro bakoitzean, EHKO etxalde baten ateak eta musikari baten doinu kutxa zabaltzen dira. Hala, bien bizibidea, nola, egunerokoa ezagutzeaz gain,...\nEusko Label Dastatzeak\nEusko Label Dastatzeak HAZI Fundazioaren proiektua da. Haren bitartez, Eusko Labela duten produktuen erreketak eta dastaketak antolatzen lagundu eta horrelakoetan parte hartzen du. Ekitaldi hauek Euskal Herriko jai eta bestelako ekitaldien test...\nNekazariak eskolan Bizkaia\nNekazariak Eskolan Bizkaia, bertako nekazaritza elikagaien kontsumo arduratsua sustatzeko egitasmo bat da, 10-12 urteko ikasleei zuzendua. Proiektua HAZIk eta Bizkaimendi-Bizkaiko Landa Garapenerako Elkarteak koordinatzen dute, eta baserritarre...\nNEKAZARIAK ESKOLAN Araba eskola ingurunean sentsibilizatzeko egitasmo bat da (10-12 urteko ikasleak) bertako nekazaritzako elikagaiak modu arduratsuan kontsumitzeko, eta 2013an jarri zuten martxan Hazik eta Bionekazaritza eta Natuaraba elkar...\nLanda Garapenerako Eskualdeko Programak 2015-2020\nEusko Jaurlaritzak, HAZI Fundazioaren bitartez, eta Landa Garapenerako Elkarteekin (LGE) lankidetzan, EAEko 18 eskualdeetan Landa Garapenerako Eskualde Programak eguneratzea bultzatu dute, 2015-2020 aldirako. LGP berriei ekiteko helburua da eskual...\nIkastetxeetako jantokietan elikagai ekologikoak txertatzeko Ekolapiko gida\nEkolapiko bertako baserrietan ekoiztutako elikagaiekin elikadura ekologikoa eta osasuntsua ikastetxeetako jangeletan txertatzeko proiektu bezala 2006. urtearen amaieran eman zituen bere lehenengo urratsak, eta egun, hiru eragilek hartzen dute parte...\nAramaioko Loraberri Astea\nBa al dakizu Aramaioko Lorabarri astean aurkitu ahal dezakezun guztia, maiatzaren 8tik 14ra? Astean zehar aukera pila bat izango duzu zonalde horretaz gozatu ahal izateko. Etxaguendik Anbotostera dagoen ibilbide geologikoa egiteko aukera izango duzu...\nLarunbatean Errenterian (Gipuzkoa) Euskal Herriko Eskulangintzako XXXVIII azoka osatuko da. Bertan ekoizleak aurkitu ditzakezu haien lanak momentuan egiten. Gainera, Sagardo Egunaz gozatu dezakezu Euskal Herriko sagardo ezberdinak frogatuz, eta sagar...


Urduñako Udala - Haurrentzako oporrak eskainiko ditu Urduñak, ekintzak egungo egoerara egokituz\nHaurrentzako oporrak eskainiko ditu Urduñak, ekintzak egungo egoerara egokituz\nUztailaren 3tik 30era, Urduñako Udalak hainbat ekintza antolatuko ditu Lehen Hezkuntzako 3. eta 6. mailen arteko umeentzat eta Derrigorrezko Bigarren Hezkuntzako 1. eta 2. mailetako gazteentzat ere bai. Ez dira ohiko udalekuak gauzatuko, baizik eta planteamendu berria diseinatu da.\nEkintza guztiak kalean edo leku zabal eta aireztatuetan izango dira, astean bi egunetan Lehen Hezkuntzako haurren kasuan, eta ostiraletan DBHko gazteen kasuan. Goizeko 10:30ean hasi eta 13:30ak aldera amaituko dira. Taldeak txikiak izango dira eta, segurtasuna bermatzeko, ez dira batera ibiliko. Parte-hartzaileak, besteak beste, mendira, igerilekuetara, bizikletaz ibiltzera eta errekara joango dira.\nProgramazio honek oso kontuan hartu ditu gaiaren inguruan argitaratutako azken protokoloak eta txostenak, besteak beste, Udalekuen Kolektibo Nazionalarenak eta Gazteriaren Institutu Nazionalarena eta Oinherri Herri Hezitzailearenak.\nPrezioak hauek izango dira: erroldatuen kasuan, lehen umea 20€, eta bigarrena, 15€; ez-erroldatuen kasuan, 40€ lehen umea, eta 30€ bigarrena.\nBehin plazak konfirmatuta, ekaineko hirugarren astean familiekin bilera desberdinak egingo dira, ezarriko diren protokolo desberdinez informatzeko.\nIzen-emateak telematikoki egin beharko dira maiatzaren 25etik ekainaren 3ra bitartean, esteka honetan.\nPlazak zozketa publiko bidez emango dira, parte hartzeko baldintzak betetzen dituzten eskatzaile guztien artean. Zozketa ekainaren 5ean izango da.\nInformazio gehiagorako, familiak telefono eta helbide elektroniko hauetan jar daitezke harremanetan: Euskara Arloa 945 983 003 (luz: 52) eta hezkuntza@aiaraldea.eus.


Inposizioa eta ez ikasteko eskubidea –\nLegealdi osoan eskuinaren obsesioa izatez gain, hauteskunde-kanpainan ere euskararen irakaskuntzaren inposaketa “mantra” errepikatzen ari da behin eta berriro. Bere inkestetan Nafarroako arazoen artean sartzen dute, Diario de Noticiasen irakurle batek azaltzen zuen bezala eskutitza batean.\nNi ez nau hainbeste kezkatzen akusazioaren ageriko gezurrak, ohitura baita partidu batzuk euskera gaia jorratzen dutenean, baizik oraingo gobernua sostengatu duten lau partiduen ordezkariek ematen duten erantzunak.\nInori ez zaio bururatzen esatea Nafarroako ikasleei inposatzen zaienik matematika, gizarte zientzia edo ingelesa ikastea, nahiz eta arlo hauek, eta beste batzuk ere, derrigorrezkoak izan. Nafarroan bi hizkuntza propioak edukitzeko pribilegioa dugu, baina ikasle askori ez zaie bermatzen ezta oinarriko euskararen ezagutza. Horregatik, entzuten edo irakurtzen dudanean euskera ikastea derrigorrezkoa izatea ezin dela planteatu haserretzen naiz. Nire ustez hizkuntza hori nafarroako ikasleen oinarrizko kuriculumetik at egotea arduragabekeria besterik ezta.\nGurasoek, etxean hezteaz gain, hezkuntza formalean parte hartu ahal eta behar dute: hezkuntza politikaren inguruko proposamenak egin federazioen bitartez, antolakuntzaz eztabaidatu ikastetxeetan edota bere iritzi kritikoak plazaratu… Baina ezin da utzi beraien eskuetan “ kurrikuluma aukeratzeko askatasuna”, edo hobe esanda, ezin zaie utzi ukatzen bereaien seme-alabei eduki batzuk ikastea. Oraingoz “ez ikasteko eskubidea”-ren aldarrikapena zehaztu da bi kasutan: euskara ez ikasteko eta SKOLAEn parte ez hartzeko, heziketa afektibo-sexualari eta berdintasunari uko eginez.\nEz da existitzen, eta ezin da existitu, “ez ikasteko eskubidea”. Alderantziz, ikasle guztiei bermatu behar zaie euskara eta generoen arteko ekitatea “ikasteko eskubidea”. Eskeini behar zaizkie ahalik eta baliabide gehienak eta eskura jarri behar zaizkie behar diren elementuak laguntzeko izaten herritar errespetuzko eta kritikoak gizarte demokratiko eta kohesionatu batean.\nEuskararen ofizialtasunak Nafarroa osoan erreztuko luke argitzen euskara ikastea beharrezkoa dela, baina hori lortu arte utzi beharko genioke inposizio/askatasun hitzak erabiltzeari eta beste batzuk egokiagoak aukeratu, adibidez hizkuntz ondarea eta ekitatea. Hurrengo legealdirako erronka izan beharko luke euskara edo euskaraz ikasteko aukera eskaintzea Nafarroako ikasle guztioi bere gurasoei edo indar politikoei ukatzeko aukera eman gabe.\napartheida, diglosioa, euskara, euskera, inposizioa, nafarroa, napartheid, zonifikazioa


Lankide eztabaida:Theklan — Wikibooks\n2 Euskal Kurrikuluma (II)\n3 Euskal Curriculumaren irudiak\nKaixo, Theklan. Oraindik ez dakit zehazki zertaz dihoan Euskal Curriculumarena, baina zuk igotako dokumentuak ikuskatzen ari naiz, eta oso interesgarriak iruditzen zaizkit. Ez dakit akatsak aipatzeko beranduegi ote den, baina horra doa ñimiñokeri bat: 235. orriaren behekaldean Arquitektura zibila dago, Arkitektura zibila ordez. Ondo segi! --Unai Fdz. de Betoño 15:04, 21 Ekaina 2008 (UTC)\nEuskal Kurrikuluma (II)[aldatu]\nLehenik eta behin esatea ideia ona iruditzen zaidala Wikiliburuak indartzea, Euskal Curriculumaren bidez, uste baitut hau, Wikipediaren ostean euskararentzat proiektu estrategikoena dela wiki munduan. Dena den, nire iritzia eman nahiko nuke, zorrotzegia iruditzen bazaizu horrelakoa naizelako da XD.\nLiburua bera ez da WIKIliburua, pdf-an dagoen artxibo sorta baizik. Normalena, ingelesezko wikiliburu batzutan moduan, gutxienez bi eratan jartzea da (wiki + pdf inprimatzeko). PDFa jarri bada jendeak bakarrik jaitsi eta irakurtzeko, ez dut uste hau leku egokiena denik igotzeko, wikipedian artikulu bat idazten ez dugun moduan editatua izatea nahi ez badugu.\nPDFok CC lizentzia baten pean daude, librea ez dena eta GFDL-gaz (Proiektuaren lizentzia) konpatiblea ez dena (NC klausula). Ikuspegi praktikotik, Copyrightdun testua balitz moduan da. Gainera, PDFan egonda, asko zailtzen da testu hori eraldatzea, ia-ia ND klausula gehitzen zaiolarik.\nBi arrazoi nagusi hauengatik, bata, edukia ez delako WIKIliburua eta bestetik, eta bi, proiektuaren lizentziarekin bat ez dauden artxibo garrantzitsuak daudelako (ez direnak irudi soilak, fitxategi osagarriak, baizik eta liburua bera), ez dut uste Wikiliburuetan Euskal Curriculuma orain dagoen moduan egon daitekeenik. Kontu hau ez da politika lokalaren asuntua, proiektuaren oinarria baizik. Zure iritziaren zain. Ondo ibili.--Janfri 09:42, 22 Ekaina 2008 (UTC)\nUste dut lekurik egokiena egoteko hemen, wikiliburuetan dela. Baina zerbait aldatu beharra dagoelakoan nago, bestela proiektuaren izaerarekin talka egiten duelako (nire ustez):\nDokumentuak esan duzu bukaturik daudela, baina honelako proiektuak etengabeko aldakuntzetan daude (noiz dago bukaturik wikipediako artikulu bat?). Eztabaida eta adostasuna egon dela diozu, baina gero ez da aldatzerik uzten proiektu honetan.\nLizentzia aldatzerik ez badago GFDLra (NC klausula hori nire ustez ez da egokia baina beno, beste kontu bat da) nire ustez egokiena beste leku batean igotzea litzateke eta agian, nahi izatekotan, hemen kurrikulum horren ondorio litekeen hezkuntza liburuak jarri (EHko historia esaterako).\nProiektu honetan liburu libreak (zoritxarrez oraingo curriculumeko dokumentuak ez dira "libre" definizio horretan sartzen) eta etengabeko aldaketan daudenak dira.\nLaburtuz, nire ustez erdibidea, NC klausula hori kendu (inor ez da aberastuko hori saltzen, eta askatasun handia irabazten da) eta testu berriak garatzeko abiapuntua denaren disclaimerra jartzea litzateke. Ez litzateke testuaren aldaketa baimenduko, baina kontrara, proiektuan mantendu ahalko litzateke (GFDLren barruan sartu ahal izango litzatekeelako). Era honetan ez da askatasun osoa ematen, baina minimo batzuk beteko lituzke.\nNC-aren aldeko jarrera hori oso sustraitua dago zoritxarrez gure gizartean (Musikherria da horren adibide garbia). Kontua da horrekin zabalkuntza moztu egiten dela, iragarkidun webgune batean ezin delako jarri, paperean inprimatu eta gastuak ordaintzeko ezin daitekeelako saldu, taberna batean ezin daitekeelako musika hori jarri... Gaur egun, gure hizkuntzaren egoera dela eta, inor ez da aberastuko hori komertzializatuz, eta hedapenari freno handia jartzen zaio horrela.\nAzkenik, are garrantzitsuagoa dena, CC-BY-NC horrekin uste dut Theklan, ezin dela proiektu honetan egon. Hori da bete beharreko minimoa. (Buf, zelako txapa)--Janfri 15:55, 22 Ekaina 2008 (UTC)\nEuskal Herriak Bere Eskolaren izenean jarri, baimen idatzia jarrita esanda eurak direla egileak eta arazorik ez dutela adieraziz GFDL lizentziapean askatzearekin. Ez dut uste arazorik izan beharko zenukenik lortzen ;-)--Janfri 17:43, 22 Ekaina 2008 (UTC)\nOrduan egile askoren artean eginiko lana dela, EHBEk argitara eramana GFDL lizentziapean. Sortu Euskal Curriculumean egileen atal bat hori jartzen: askoren artean eginiko lana dela eta EHBEk ze paper izan duen azalduz horretan, esanez azkenean edukia lizentzia horren arabera askatzen dela, eta zertarako. Diot nik e...--Janfri 17:49, 22 Ekaina 2008 (UTC)\nEz nekien hainbesterainoko nahaste-borrasterik zegoenik egileekin! Bai, jarri GFDL lizentziapean (proiektuan egoteko nahitaezkoa da) eta gero egileen asuntua azalduz atalen bat, guzti hau azaltzen, baimen barik...\nOndo da, botari esango diot egiteko ea. Ondo izan.--Janfri 18:07, 22 Ekaina 2008 (UTC)\nEuskal Curriculumaren irudiak[aldatu]\nAupa Theklan! Euskal Curriculumean dauden irudiak niri guztiak agertzen zaizkit berdinak: Adobe logoaren "A" hori. Zertarako hain beste berdin?--Enzaiklopedia 10:34, 22 Ekaina 2008 (UTC)\nIepa Theklan! Erantzunda eta jarrita bertan, ea zelan doan kontua...--Janfri 11:30, 24 Ekaina 2008 (UTC)\nStatus granted again for 3 months, be invited, thanks for Your work :) --txoritxo (:> )=| 02:16, 8 Azaroa 2008 (UTC)\nIkusi dut eroan duzula Metamorfosia Wikisourcera. Ez al da Wikisource jatorrizko euskarazko testuak jasotzeko lekua (Copyrighta iraungita dutenak noski)? Gutxi gora behera, armiarmako klasikoaren gordailuaren antzekoa? Nire ustez zuk mugitutakoa ez luke ez hemen ez wikisourcen egon beharko, zer diozu?--Janfri 16:25, 24 Ekaina 2008 (UTC)\nAh ondo, ez nekien. Pentsetan neban jatorrizko testuak (konstituzioak, literatura klasikoa... eta abarrekoetarako zela). Horrek ere badu bere potentziala. Hainbeste dago egiteko! XD--Janfri 16:32, 24 Ekaina 2008 (UTC)\nZaila da jendea erakartzea, beste era bateko militantzia moduko batzuetara moduan. Ahoz-aho, erabiltzaileak edota kontua ondo ikusten duen jende kopurua igo ahala baliteke batzuk pausua eman eta sujetu pasibo izatetik aktibo izatera pasatzea, beste arlo askotan gertatzen den moduan: gazteria, ikasle mugimendua... Nik bere garaian pentsatu nuen Lauaxetaren obrak ere igotzera, baina egia esan, ez dut denbora nahikorik. Esan nizun aurreko batean, friki euskaltzale gehiago behar ditugu, baina dauden apurrak disemintatuta daude, eta okupatuta (softwarearen itzulpenean, garapen berriak egiten, edota sinpleki guztiz alienatuta).--Janfri 17:00, 24 Ekaina 2008 (UTC)\nHello Theklan. The temporary access you requested on this wiki has expired (see archived request). Thanks. Nick1915 11:01, 30 Iraila 2008 (UTC)\nHello. Thanks for all your work here. Your temporary adminship ended again today. If you still admin access, please visit meta:requests for permissions. Angela 05:15, 8 Otsaila 2009 (UTC)\nOrrialdearen azken aldaketa: 8 otsaila 2009, 05:15.


Non atentzioa, han… Jader Tolja - EMAIONK\nNon atentzioa, han… Jader Tolja\nBy joseaizbarrena on 2017-05-17\nMediku zirujau italiarra ezaguna da garunaren, gorputzaren eta kulturaren arteko harremanen gainean egin dituen ikerketengatik. “Pensar con el cuerpo” liburua argitaratu zuen 2005ean, eta harrez gero oso ezaguna da gorputzaren gaineko kontzientzia lantzen dutenen artean.\nHaren ideia pare bat ekarriko ditugu hona, interesgarria iruditzen baitzaigu haren ikuspegia kirola lantzeko estrategiak zehazterakoan:\nMugimendu eraginkorrak lortzeko erreflexuak sakon landu behar dira. Erreflexu jakin batzuk eskura izateak egiten du txapeldun kirolari bat. Kontua da, nola landu erreflexuak? Jader Toljak esaten du erreflexuak landu daitezkeela kirol jakin baten ingurunetik kanpo, erreflexu jakin batekin harremanetan dauden mugimenduak geldi-geldi landuz. Hau da, arte martzialak, futbola, pilota… hobetu daitezke Feldenkrais bezalako diziplina baten laguntzarekin.\nFlexio-erreflexua lantzen badugu, adibidez, gorputz osoa aldatuko da, eta gorputz osoan izanen du eragina mugimendu horrek. Horregatik esaten du gorputzak ez duela “pentsatzen” modu zatikatuan. Osotasun bat da, eta hori kontuan hartu behar dugu entremanduen planifikazioan.\nGarun azalak (kortex zerebralak) joera du mugimenduak isolatzeko, zatikatzeko. Baina gure garunaren alderdirik zaharrenak (primitiboenak) beste modu batez jokatzen du, integratu egiten baititu mugimenduak modu koordinatuan.\nHorregatik entzuten da, maiz, “gehiegi pentsatzen duzu”, kritika moduan, mugimendu bat egin ezinik gabiltzanean. Beste egun batean helduko diogu hari-mutur horri.


Aldundiak eta BBK-k epea ireki dute berdintasunaren aldeko lana aitortzeko Zirgari sarietarako hautagaitzak aurkezteko - Área de prensa - Bizkaia.eus\n2019(e)ko urtarrilaren 09(a) 11:16\nLau kategoria daude: Ohorezkoa; emakumeenganako indarkeriaren kontrako borroka; ahalduntze eta balio-aldaketa, eta erantzunkidetasuna eta kontziliazioa.\nProposamenak otsailaren 8ra arte aurkez daitezke berdintasuna@bizkaia.eus helbide elektronikoan.\nBizkaiko Foru Aldundiak eta BBK-k epea ireki dute emakumeen eta gizonen berdintasunaren aldeko lana aitortzeko Zirgari sarien laugarren ediziorako hautagaitzak aurkezteko.\nSari hauen bidez, Bizkaiko Foru Aldundiak publikoki eskertu eta aintzatetsi nahi du pertsona fisiko edo juridiko batzuek eta kolektibo edo talde batzuek emakumeen eskubideen alde eta emakumeen eta gizonen berdintasunaren alde egin duten ahalegin berezia.\nPertsonek edo entitateek sari hauen lau modalitateetarako batean aurkeztu behar dituzte hautagaitzak. Hona hemen kategoriak:\nOhorezko Zirgari Saria 2019. Pertsona fisiko batek edo gehiagok emakumeen eskubideen alde eta emakumeen eta gizonen berdintasunaren alde eginiko ibilbidea saritzeko\nZirgari Saria 2019, emakumeenganako indarkeriaren kontrako borrokari. Emakumeenganako indarkeriaren kontra eginiko lanagatik nabarmendu den erakunde bat edo gehiago saritzeko.\nZirgari Saria 2019, ahalduntze eta balio-aldaketari. Balioen aldaketan eta emakumeen ahalduntze pertsonal, kolektibo eta sozialaren aldeko lanean nabarmendu den erakunde bat edo gehiago saritzeko.\nZirgari Saria 2019, erantzunkidetasun eta kontziliazioari. Antolaketa sozial erantzukidearen, denboraren erabilera berrien eta kontziliazio erantzukidearen aldeko lanean nabarmendu den erakunde erakunde bat edo gehiago saritzeko.\nHautagaitzak posta elektronikoz aurkez daitezke (berdintasuna@bizkaia.eus), edo aurrez aurrez Berdintasunerako, Lankidetzarako eta Dibertsitaterako Zuzendaritza Nagusiaren bulegoetan (Mazarredo zumarkalea 63-3 48009 Bilbao) edo Administrazio Publikoen Administrazio Prozedura Erkidearen urriaren 1eko 39/2015 Legearen 16. artikuluan adierazitako bideak erabiliz.\nZehazki, hautagaitzak inprimaki baten bidez aurkeztu behar dira, web-helbide honetan deskargatu daitekeen inprimakiaren bidez, hain zuzen ere: https://bit.ly/2shUSMo. Oinarriak lotura edo esteka honetan kontsulta daitezke: https://bit.ly/2Ayigtu.\nAURREKO URTEETAKO SARIAK\nIaz honako hauek izan ziren saria jaso zutenak: Adela Asúa legelaria (Ohorezkoa), Mutualia (Erantzunkidetasuna eta kontziliazioa), Zinemakumak Gara! zine-lehiaketa (Ahalduntzea eta balio-aldaketa) eta Oblatas ahizpen Leiho Zabalik programa (Emakumeenganako indarkeriaren kontrako borroka).\nAurreko urtean, 2017an, saria jaso zuten Carmen Bernabé teologoak (Ohorezkoa), Clara Campoamor elkarteak (Emakumeenganako indarkeriaren kontrako borroka), Pikara Magazine aldizkariak (Ahalduntzea eta balio-aldaketa) eta Grupo Servicios Sociales Integrados e Ingeteam enpresek (Erantzunkidetasun eta kontziliazioa, ex aequo).\n2016ko edizioan, berriz, sarituak hauek izan ziren: Askabide (Ohorezkoa), Haize Berria (Emakumeenganako indarkeriaren kontrako borroka), ‘Maite Albiz’ Emakumeen Dokumentazio Zentroa (Ahalduntzea eta balio-aldaketa) eta ‘Piper Txuriak’ Berdintasunaren aldeko Gizonen Taldea (Erantzunkidetasun eta kontziliazioa).\nZirgari Sarien filosofiaren barruan printzipio hauek daude jasota: emakumeen aurkako indarkeria errotik kentzea, mikromatxismoen aurkako lana, maskulinitate-eredu berrien aldeko apustua, kohezkuntzaren alorreko aurrerapenak, balioak aldatzeko eta emakumeak ahalduntzeko edo denboraren erabilera berriak lantzeko ekimenak eta kontziliazio arduratsua.


Kontrako botoaren kanpaina AEBetan | Iritzia | Berria\nKontrako botoaren kanpaina AEBetan\nAsier Blas Mendoza - EHUko irakaslea\nAEBetako hauteskunde presidentzialen historian Hillary Clinton eta Donald Trump bezainbesteko gaitzespena sortzen duten bi hautagai aurkitzea zaila litzateke. Lehenengoa hautesleen parte handi batek establishment-aren defendatzaile sutsua bezala ikusten dute: lobbyen (eta bereziki Wall Streeten) zerbitzura, gerrazalea, ustela, moral bikoitzekoa eta politikatik aberasteko edozertarako gai dena. Bigarrenak aldiz higuina sorrarazten du hautesle askoren artean matxista, xenofoboa eta harroputza izateagatik. Horregatik, bi hautagai nagusien hauteskunde kanpaina, aldeko botoa bilatzen ez, kontrako botoak aktibatzean oinarritu da.\nKontrako botoa aktibatzeko lanetan, Clintonek estatuko aparatuak eta botere politiko, ekonomiko eta mediatiko nagusien laguntza izan du. Gutxitan ikusi den baliabide desoreka baten aurrean egon gara. Clintonek kanpainarako lortu dituen ekarpen ekonomikoak Trumpenak hirukoiztu egin ditu, baina atentzioa gehien eman duena zera da hedabideetatik lortu duen babesa eta konplizitatea. Beste herrialde batean hori bera gertatuko balitz, pluraltasunaren eta demokraziaren aurkako eraso gisa salatuko luke Mendebaldeak.\nTrump ez da zintzotasunaren eta zuzentasunaren adibidea, baina Clinton maila berean dago. Halere, bada diferentzia bat bien artean; hautagai demokratak hiru hamarkada daramatza politikan, eta haren gezurrak, ustelkeria kasuak, gerrazaletasuna eta politika egiteko moduak epaitzeko elementu asko daude mahai gainean. Clintonek finantza kapital handiaren eta industria militarraren interesak babesten ditu. Globalizazio neoliberala du bere bandera. Frogak ehunka metatu dira: bere praxian, ikerketa lan desberdinetan, dokumentuetan eta filtratu diren haren mezu e-mail-etan.\nGerra hotzeko unerik beroenetan bezala, Wikileaksek filtratu dituen dokumentu eta e-mail-ak errusiar agenteen lana izan dela errepikatu dute demokraten kanpainako arduradunek, nahiz eta hori sostengatzeko froga bat bera ere ez egon. Clintonek debateetan edo kazetarien aurrean edozein estualdi izan duenean, esku hartze errusiarraren mamua hauspotu du. Antzera, hautagai demokrataren mesedetan, hedabideek sarean dagoen informazioa ez dute ustiatu nahi izan, nahiz eta hor aurkitu daitekeena garrantzitsua izan.\nBesteak beste, WikiLeakseri esker, badakigu Clinton Estatu idazkari zenean Soros magnatearen jarraibideak jasotzen zituela, Al Qaeda armatu zuela eta jakinaren gainean zegoela bere aliatuak diren Qatar eta Saudi Arabia ISIS armatzen ari zirela. Halere, hori guztia ia doan atera zaio sexu bereko pertsonen ezkontzen kontra agertu zenari edo Mexikon etorkin ilegalen kontra hesia eraikitzeko baiezko botoa eman zuenari.\nGauzak horrela, ez da kasualitatea Bushen garaiko neocon ia denek Trumpi babesa kendu, eta geroz eta gehiagok Clintonen aldeko botoa emango dutela iragarri izana. Azkena Collin Powell izan da, baina Irakeko gerraren arkitektoa izan zen Paul Wolfowitz lehenengoetakoa izan zen. Azken batean, Clintonek Irakeko gerra eta inbasioaren alde bozkatu zuen; telebistan esan zuen, berriz, «irandarrek jakitea nahi dut presidentea banaiz Irani eraso egingo diogula»; mertzenario kolonbiarrek Gaddafi hil zutenean Clintonek bota zituen algarak oraindik entzun daitezke; eta haren belizismo eta agresibitatea nazioarteko harremanetan edozein belatz handiren parekoa da.\nTrumpek, bere aldetik, nazioarteko harremanetan errepublikanoek historikoki defendatu zuten isolazionismo erlatiborako buelta iragarri du, eta munduko potentzien elkar-ulertzearen aldeko keinuak egin ditu. Barne politikan, berriz, immigrazioa oztopatu eta protekzionismo ekonomikora bueltatu nahi du. Botere finantzarioa kontrolatu eta AEB berrindustrializatzeko Merkataritza Libreko Itunekin amaitu nahi du, langile eta ertain klaseen mesedetan. Trumpek dioena sinestea kosta egiten da, baina, eta beraz Clintonen kasuan ez bezala, zaila da jakitea haren agintaldi bat nolako izango litzatekeen.\nBatak zein besteak irabazi, errealitatea da AEBetako presidenteak pentsatu ohi dugun baino botere txikiagoa duela. Izan ere, iparramerikar sistema politikoaren printzipio nagusietako bat da botere sakabanaketa. Betodun jokalari askok dute zeresana politikak diseinatu eta aurrera eramateko orduan. Sistema konplexua da emaitza kontserbadoreak izan ditzan. Horregatik, gobernua eta botere legegilearen artean ez dago loturarik, kolore batekoa izan daiteke bata, eta beste kolore batekoa bestea. Baina hor ez da bukatzen botere sakabanaketa, legegileak bi ganbera simetriko ditu: Ordezkarien ganbera eta Senatua. Lehenengorako bi urtetik behin hautatzen dira ordezkariak, eta bigarrengorako sei urtetarako hautatuak izaten dira senatariak; baina, bi urtean behin, ganberaren herena berriztatzen da, soilik jarraitutasuna eta moderazioa segurtatzeko.\nOndorioz, AEBetan, politika publikoak errotik aldatu ahal izateko, kolore bateko gehiengoak behar dira aldi berean Presidentetzan, Ordezkarien ganberan, Senatuan eta Auzitegi gorenean. Horregatik, azkenean emaitzak edozein direlarik ere, egon seguru hauteskundeetara aurkeztu gabe AEBetan agintzen dutenek agintzen jarraituko dutela hauteskundeak igaro eta gero ere.


EGURALDIA ETA GIROA\nGauza naturaltzat hartu izan dut beti eguraldia. Bizitzarekin lotuta dagoen zerbait, hainbat modutara eragiten diguna. Arnasaldi bakoitzean eguraldia xurgatzen dugu. Izan ere, airea eguraldiaz dago osatuta, edo hobe esateko, aireak dituen elementu guztien dinamika da eguraldia; hortaz, airea den edonon da eguraldia.\nMundua inguratzen duen aire geruzari eguratsa edo atmosfera deritzaio. Hogei bat kilometrotako lodiera du geruza horrek. Aire koska horrek duen dinamika litzateke bada eguraldia.\nAireak pisua du eta aldakorra da gainera, aparatu bitartez neurtu litekeen pisua. Presioa esaten zaio eta barometroak igartzen dio. Elementu inportantea da hau eguraldiarentzat. Presioa, hezetasuna, hotz-beroa, horiexek dira hiru eragile esanguratsuenak. Badira elementu txikiagoak ere, aipagarrienak eguzkia eta ilargia dira. Beste hainbat faktore ere ezagutzen ditugu eta ezagutzen ez direnak ere izan daitezke.\nEguzkia dugu bada maisu zaharra, hark eusten dio eguratsaren martxari. Izango du ilargiak ere zer esanik baina ez dago oraindik zientifikoki ondo aztertuta. Eragile nagusion bapateko aldaketetatik sortu ohi dira eguraldiaren fenomeno nabariak. Haizea, airea mugimenduan. Lainoa, hezetasuna kondentsatuta. Euria, lurrin-ttanttak batuz ur-tanta bihurturik. Elurra, lurrin izoztuaren pilaketa. Horrela aipa daitezke hainbat gorabehera. Baina guzti horien martxa ez da orekatua edo erregularra, kaos moduan funtzionatzen bait du eguraldiak. Leun eta suabe aldiz, itsumustuan eta zilipurdika beste askotan. Beti dugu ikusmina eta ikuskizuna. Asmakizuna eta jakinmina. Iragarri nahi eta komeni ere bai, baina ezin ziurtatu epe motzera ere. Beti da aipagai. Gehiegi ere bai sarri.\nBatzuetan ondo portatu ohi da, besteetan nahiko baldar. Baina beti dugu haren behar, beraz, naturaltasunez eta lagun bezela hartu behar genuke. Nik goizero egiten diot kasu. Kaixo eguraldi, eta Kaixo Joxe erantzuten dit. Ez dit zertarako asmorik duen esaten baina pixkat antzematen zaio, eta batzutan dezente. Ondo portatzeko erregutxoa egin, baina bereari eusten dio. Hori manejatzeko inbentorik ez da asmatu oraindik, eta hobe horrela gainera. Lan horretarako neu ez nintzateke fidatuko gizakiarengan. Beraz, bake-bakean lagako diogu bere jardunean; noizik behin apur bat kritikatuz. Orain, aldi honetan, jator dabilkigu gainera. Baina euri falta larria datorkigu eta ez zaio konpontzeko itxurarik ikusten. Kopraixak onaldiaren barne tokatuko dira aurten. Eguraldi ona seguru beraz Itziarko jaietan. Ea bikain eta jator pasatzen ditugun aparteko egun horiek.\nEguraldia eta giroa aipatzen nituen. Eta zer dira bada bata eta bestea. Ba, esan dugun bezala eguraldia atmosferaren dinamika edo jarduna litzateke eta giroa berriz horrek eragiten digun sentsazioa. Ia ia gauza bera baina bi adierazpen. Bat egiten duena eta bestea nabaritzen duguna. Beti ez dira bat etortzen eguraldia eta giroa. Adibidez, euria falta denean barra-barra botatzen badu eguraldi ona litzateke baina aldi berean jendea festetan badabil giro txarra legoke horientzat. Horregatik esan ohi da zaila dela denen gustuko eguraldia egitea. Eguraldiari errespetoa eta giroari geuk hartu behar diogu tamaina.\n02/08/2009 16:51 joxelanda Enlace permanente. sin tema


Ahari-buru - Wikipedia, entziklopedia askea.\nGurpil gaineko arietea.\nAhari-burua (baita ere arietea edo ernai-aharia) harresiak eta gotorlekuetako ateak behera botatzeko antzinako gerra-gailua da.\nAhari-buru sinple bat enbor lodi eta luzea besterik ez da, zenbait pertsonen artean jaso eta indarrez harresiaren edo gotorlekuaren aurka jotzen dena. Batzuetan, gurdi handi baten gainean garraiatzen zen, kate edo soketatik zintzilik; horietatik atzerantz tiraka eginez, ahari-burua askatu eta grabitatez jomugaren aurka jotzen zen. Gurdiaren gainean estalki gogorrak ezartzea ere posible zen, ahari-burua erabiltzen zuten gudariak babesteko.\nAhari-buruak energia zinetikoa bildu eta jomugari transmititzen dio, bapateko energia gehigarri horrek jomugaren egitura kaltetzeko xedez. Kolpearen momentuan, ahari-buruak duen energia proportzionala da bere masarekiko eta abiaduraren karratuarekiko, beraz makinaren eraginkortasuna abiadura edota masa gehituz hobe daiteke.\nAitzinako defentsa sistemen kontra ongi funtzionatzen zuten ahari-buruek. Izan ere, harri eta adreiluek konpresioa ongi jasaten badute ere, tentsioaren kontrako erresistentzia gutxi dute, eta ahari-buruaz behin eta berriz kolpatuz posible zen ongi defendaturiko harresietan zuloak egitea.\nPolizia-indarrak ahari-buru bat erabiltzen, sarekada batean.\nAhari-buruak eraginkorrak izan ziren setioetan bolborak eta kanoiek zaharkiturik utzi zituzten arte. Ordudanik gerra egoeratan erabiltzen ez badira ere, gaur egun ere erabiltzen dira beste egoera batzuetan, bizitokietako ate arruntak apurtu eta barnera sartzeko, adibidez.\nAipaturikoez gain, nabarmentzekoa da ahari-buruak mehatzaritzan ere erabili izan zirela, harkaitza txikitzeko. Erabilera hau ere desagertu egin zen bolboraren hedapenarekin.\nMultimedia: Battering rams\nOrriaren azken aldaketa: 1 iraila 2020, 00:29.


Bidaia-egunkaria | Diccionario Cear\nGiza eskubidezko defendatzailea. Lucilda jumena Rozas eta Jon Solargurenek egindako elkarrizketa.\nGustave Kiansumba naiz.Orain dela 41 urte jaio nintzen Bas-Congon, Kongoko Errepublika Demokratikoaren mendebaldeko probintzia batean.Nire kulturan, abizenak ez du zertan aitarena edo amarena izan; hau da, izan daiteke miresten den pertsona batena, herrian egindako asmakizun batena edota totem batena (zenbait kulturatako mitologian tribuaren edota pertsona baten ikurtzat hartzen den objektua, izakia edo animalia, askotariko ezaugarriak eta esanahiak izan ditzakeena).Belaunaldiz belaunaldi transmititzen da, eta garrantzi handia du kultura-balioetan; hori da, hain zuzen, nire izenaren kasua.Kiansumba nire amaren anaiarena da, giza eskubideen aldeko ekintzailearena.Hark honela zion: “bizitzaren gakoak dira pazientzia, irmotasuna eta adorea”.\nSentipen hori iradokitzen du, hain zuzen, Gustavek. Gustave asilo-eskatzaile bat da, kongoarra, eta Mobutu presidentearen erregimenaren aurkako UDPS alderdiko militante izateagatik jazarri zuten.Inork ahotsik altxa ezin duen herrialde batean, Gustave unibertsitateko liderra zen; Nekazaritzako Ingeniaritza ikasten zuen, eta poliziaren nahiz armadaren jomugan zegoen, une oro.Horren ondorioz, Gustave bera eta bere familiakoak, lagunak, bikotea eta borroka-lagunak atxilotu eta torturatu egin zituzten.\nAzkenean, testuinguru hartan utzi zuen Gustavek bere etxea, behin betiko; Kongo-Brazzaville ondoko herrialdean bi egonaldi labur egin ondoren, bidaiari ekin zion, beldurrik gabe bizi ahal izateko leku baten bila.Norako zehatzik gabeko bidaia izan zen, hainbat herrialdetatik barna: Kamerun, Nigeria, Niger, Mali, Libia, Aljeria, Maroko eta Espainia.Geltoki ugari igaro zituen, Kinshasatik Bilbora bidean: Brazzaville, Duala, Kano, Agadez, Sabah, Djanet, Illizi, Ouargla, Tin Zouatin, Tamanrasset, Bamako, Oran, Maghnia, Oujda, Nador eta Afrikako basamortuko beste hainbat leku, Tarifa, Jerez de la Frontera… Zerrenda amaigabea, 10 urte luzeko (azken 5 urteak Espainian) migrazio-prozesuaren gogortasuna eta konplexutasuna agerian uzten duena, neurri batean.\nGustavek kontrabandorako erabilitako jeepak aipatzen ditu, bizimodu hobeagoaren bila pilatuta doazen pertsonez gainezka; tuaregek kontrolatutako gamelu-ilarak; ikaragarrizko hotzaz izar azpian oinez igarotako gauak; eguzki berotan lo egindako egunak, harrapatu ez zitzaten… Ur-eskasia gogoratzen du, eta tapioka-irina, kakahueteak, kus-kusa eta bidaia errazago egiteko elikagai egokiak jaten zituztela. Egoerara egokitu behar izan zuen, eta iraun, aurrez ibilbide bera egin zuten milaka pertsona anonimoren lekukotasunei eta haiek bizi izandako esperientziari jarraiki.\nBaina bidaia guztia ez zen berdina izan.Saharaz hegoaldeko Afrikan, beti aurkitzen duzu lo egiteko lekua utziko dizun norbait.Pobrezia eta gerrak egon arren, harrera hobea da han.Kongo-Brazavillen egon nintzen lehen aldian, ez seniderik, ez beste ezer, pertsona batek etxean hartu ninduen.Geroago, Kamerunera joatea erabaki nuenean, ziur nengoen lagunduko ninduen norbait aurkituko nuela.Dena den, iparralderantz egin ahala, hizkuntza-eragozpenez gain, gero eta nabariagoak dira kultura- eta erlijio-desberdintasunak.Libian, esaterako, lana lortzeko, musulmantzat aurkeztu zuen bere burua: Noureddine esaten zidaten.Eta noski, mugitzeko lehen arazoak sortu ziren: paperen beharra, zeukan urria galtzeko arriskua, deportatua izatekoa.Espainiar estatua ez da baimenekin, bisekin eta kontrolarekin itsututa dagoen herrialde bakarra.Egoera hori askotan errepikatu zen, ibilbidean zehar.Libian ez nituen beharrezko agiriak.Beraz, poliziak atxilotu egin ninduen, eta lanean aurreztu nuen diru guztia kendu.Aurrera egiten uzteko modu bakarra neukan guztia ematea zen.\nAgadezen (Niger), bikote batek eskatu zidan haiekin Sabah hirira (Libia) arte joateko.Ez zen nire asmoa hara joatea, Aljeriara joan nahi nuen, baina agindu zidaten bidaia ordainduko zidatela baldin eta elkarrekin joaten baginen eta gidaritza nik hartzen banuen; hau da, bidaiaren antolatzaile bihurtzen banintz.Ibilbide horiek nork egiten zituen jakin nuen, nork antolatzen zuen ongi, nor aprobetxatzen zen eta nork egiten zuen iruzur.Jendeari aurre egiteko beldur ziren, eta nik jakinduria nuen, ausardia.Haien zaintzailea nintzen.Edozein lekutan, arriskua zegoen edozein lekutan, hitz egin behar nuen, gauzak moldatu.\nHala, Gustave prestaketa-lan guztiez arduratu zen; hirurak beste 40 bat lagunentzako lekua egin zuten jeep batean joateko aukera hitzartu zuen.Praktikan, gaueko azken geltokia Sabahtik 80 kilometrora zegoen, iluntasunaren erdian.Han hasi zen abentura lazgarriena.Erasotzaileekin topo egin genuen; dirua eta baliozko objektuak nahi dituen jendea, tuaregen tribu bat.Gameluetan joaten dira, eta armak eramaten dituzte soinean.Ingurune horretan ibiltzen dira, bai baitakite immigranteak bertatik pasatzen direla.Gerturatu, airera tiro egin eta mehatxatu egiten dute, nork bere gauzak haiei emateko.Kontrolatu egiten dute, eta ordaindu egin behar zaie, beraien gameluetara igotzen utzi eta mugaraino eramateko.Bikote haren ardura nuenez, tuaregekin hitz egitera joan behar izan nuen, eta esan nien nire anai-arrebak zirela, eta neska gaixo zegoela.Zorte handia izan zuen, eta ez zuten ukitu.Kontakizunaren une horretan, Gustavek gora jaso zuen begirada, eta honela esan zuen:Asko ikusi dut; ez da neskentzako bidaia bat, laguntzaren trukean sexua izatera behartzen dituzte eta.\nHainbat ezbeharren ondoren —Malira deportatzea barne—, eta hainbat hiri (Djanet, Oran, Maghnia eta Oujda) zeharkatu eta gero, Nadorrera iritsi zen (Maroko); han, Melillaren muga-hormatik gertu dagoen basoan sartu zen.Baso hura izan zen bere babeslekua aldi batez, beste hainbat pertsonen ondoan, Maroko eta Espainiako lurraldea banatzen dituen hesia zeharkatzeko une egokienaren zain.\nBi porroten ondoren, Gustave hirugarren aldiz saiatu zen; azken saiakera hori igerian egin zuen, eta Melillako hondartza bateko itsasertzera iritsi zen.Lehenbizi, kostara arte oinez joan behar izan nuen; hesia amaitzen zen lekura arte.Melillara igerian sar daiteke, marokoarrek ez baitute kostaldea hainbeste zaintzen.Orduan, leku hartaraino jaitsi nintzen, eta igerian hasi nintzen, itsasertza inguratuz; 45 minutuz bizkarka egin nuen igeri, auto baten gurpilaren barruan, ahalik eta soinu gutxien eginez.Baina Guardia Zibilaren ontzia agertu zen.Uretatik atera ninduten, eta gogor jo… leher eginda gelditzeraino.Barre egiten zidaten, argazkiak atera…Gero hesira eraman ninduten, eta Marokon utzi ninduten berriro, Oujdara itzularazteko.\nGogorrena eta zailena ez zen izan muga zeharkatzeko saiakeran huts egitea; basoan ezkutuan zeudela ezagututako hainbat lagunen hilketa ikustea latza izan zen oso Gustaventzat.Marokoko poliziak, Guardia Zibilaren konplizitateaz, muga zeharkatzen saiatu ziren Saharaz hegoaldeko zenbait lagun hil zituen; haien artean zen Kamerungo mutil bat, basoko egonalditik oso ongi ezagutzen nuena.19 edo 20 urte zituen.Egun batean, arma batez, benetako arma batez, tiro egin zioten.Egun hartan erabaki nuen gehiago isilik ez gelditzea.Manifestaldi bat egin genuen; basotik atera ginen haren gorpua hartuta, eta ozen esan genuen: “Ondo da, gure lagunak hil dituzue, baina orain, denok hil behar gaituzue”.Azkenean, harrapatu egin gintuzten, eta Oujdara deportatu.\nMuga-hesiaren eta Oujdaren arteko joan-etorri haiek atsekabetu egin zuten Gustave, eta une batez, berriro ez saiatzea erabaki zuen; hala, hiri hartan gelditu zen denboraldi batean.Oujdako unibertsitateko lursailetan bizi zen. Unibertsitateko errektoreak eta ikasleek gelditzeko aukera ematen diete (baita gaur egun ere) arrazoi humanitarioengatik arrisku-egoeran dauden pertsonei; izan ere, Poliziak ezin du leku horretan sartu.Baldintza gogorretan bizi arren, edota agian horregatik, une horretan erabaki zuen berriro ekitea giza eskubideen aldeko ekintzailetzari; gehiegikeriazko kasuak salatu zituen han lanean dauden erakundeetan.\nToki-erakundeekin hasi nintzen lanean, eta gero, Mugarik Gabeko Medikuak erakundearekin.Zeregin hark motibatuta sentiarazten ninduen.Ni nintzen immigranteen eta erakundeen arteko zubia.Adi egoten nintzen, han bizi ziren bost mila pertsonek (gizon, emakume nahiz haurrek) arazoak zituzten edota gaixorik zeuden zainduz.Hori zen nire egitekoa, batez ere.\nBaina bere lanaren ikusgaitasunak (salaketek, etab.), jendaurrean gehiegi agertzeak, bazuen arriskurik Gustaventzat, eta beti ez zuen ondo neurtzen.Oujdako giza eskubideen aldeko toki-erakunde baten bitartez, Saharaz hegoaldeko immigrante batzuek jasandako hilketa salatu nuen Marokoko Gobernuaren aurrean.Atxilotu eta kartzelan sartu ninduten.Pentsa, salaketa bat egin nuen, paperik izan gabe, ezer izan gabe.Hango erakundeek babesa eman zidaten, baina jada oso nekatuta nengoen; eta beraz, berriro Espainian sartzeko ahalegina egitea erabaki nuen.\nHainbat kontaktu zituen, eta azkenean, haiei esker, ontziratu zen patera Cadizeko kostara iritsi zen.Marokoarrek Saharaz hegoaldeko pertsonak bilatzen dituzte, haiek muga zeharkatu nahi duten beste batzuk lor ditzaten.“Begira, berrogei lagunentzako patera bat dugu; bezeroak nahi ditugu”.Horiek beren herrikideei ordaintzen diete, eta haiek, gero, marokoarrei ematen diete dirua.Baina nik uste dut espainiarrekin harremana dutela.Bestela, nola dakite pertsona horiek noiz den egun egokia muga zeharkatzeko? Nola dakite noiz dagoen kontrol gutxiago kostan?\nEta zer zuen zain Espainian?Guardia Zibilak atxilotu eta gero, atzerritarrak barneratzeko zentro batean sartu zuten.Bere lehen asilo-eskaera izapidetzea onartu zutenean, harrera-pisu batean sartu zen.Dena den, aukera hura utzi, eta Bilbora joan zen; bertan, bigarren asilo-eskaeraren ebazpenaren zain jarraitzen du.\nIrakurri berri dugun bizipena hainbat istorioetako bat da, baina Gustaven zenbait ezaugarri ditu, pertsonal, bakar eta besterenezin egiten dutenak: unibertsitarioa, nekazaritza-ingeniaria, giza eskubideen aldeko ekintzailea, lidergorako gaitasuna duena… Egun, giza eskubideen alde lan egiten jarraitzen du, kongotar gisa, bilbotar gisa. CREA (Centro de Recursos Africanistas) erakundetik, gizartean parte hartzeko prozesuak sustatuz jarraitzen du, bai eta hemen nahiz Marokoko mugan (kontaktu ugari baititu han) gertatzen diren hainbat eta hainbat eskubide-urraketa salatuz ere.Politika-ekintzailetza, justizia-zentzua eta giza eskubideen defentsa dira ni definitzen nauten ezaugarriak, eta ezaugarri horiek markatu dituzte, kontzienteki edo inkontzienteki, nire helduaroan hartu ditudan ia erabaki guztiak.Hain zuzen ere, hemen, Bilbon, jaioterritik milaka kilometrora, nire lanarekin jarraitzen dut, eta ez dut asmorik gizarte justuago bat eraikitzearen alde borrokatzeari uzteko.


Neskek jauziak dantzatuko dituzte igandean Luzaiden — dantzan.eus\nHemen zaude: Hasiera › Komunitatea › Kattalin Agerre › Neskek jauziak dantzatuko dituzte igandean Luzaiden\nLuzaide, Bolant eguna 2009. Argazkia: Iñaki Zugasti - Dantzan.eus CC BY-SA\nIaz Luzaiden egindako herri galdeketan adostutakoari jarraituz, herriko neskek dantza-jauziak dantzatuko dituzte heldu den igandeko Bolant-egunean lehendabiziko aldiz. Ez dira jauzi guztiak izanen: Hegi, Marianak, Ostalerrak, Zazpi Jauziak eta Antxoriz dantzatuko dituzte neskek ere. Aldiz, gainontzeko jauziak -Euskaldunak-sorginak, Xibandiarrak...- mutilek bakarrik dantzatuko dituzte.\nUrtarrilean hasi ziren elkartzen dantza-jauziak dantzatu nahi dituzten neskak eta haiek beraiek proposatu zuten zein jauzi eman. Hala, aipatutako dantza-jauziak dantzatuko dituzte, bai goizean baita arratsaldean ere. Aurtengo Bolant eguneko hau, lehen pausotzat jo dute luzaidarrek eta asmoa da hurrengo urteetan neskek dantza gehiagotan parte hartzea. Azken helburua: bakoitzak nahi dituen dantzak dantzatzea.\nLuzaideko Bolant eguna 2017\nPazko asteburuan, apirilaren 16an ospatuko dute Luzaiden aurtengo Bolant eguna. Aurreko egunean, larunbat arratsez, ekingo diote ospakizunari kalejira eta dantzaldiekin baina iganderako antolatu dituzte ekintza esanguratsuenak. Honela, goizean goizeko gosaritik hasita herriko kaleetan jiran eta dantzan ibiliko dira bolantak bazko igandez. Hona egitaraua:\nApirilak 15, larunbata:\nApirilak 16, igandea:\n00:00etan: Dantzaldian "Gabenara" taldearekin.